title: Harkovan kolmas taistelu

text: Saksan vastahyökkäys Harkovan suunnalla alkoi 19. helmikuuta 1943. SS-joukot oli sijoitettu hyökkäyksen pihtien pohjoishaaralle ja etelähaara koostui tavallisista panssariyksiköistä. SS-joukkojen onnistui edetä lumisateesta ja sumusta huolimatta vihollisen miinakenttien läpi puna-armeijan selustaan, jossa ne katkaisivat tien Dneprille. Sieltä jatkoivat etenemistään ja Pavlograd vallattiin 24. helmikuuta. Puna-armeija oli näin ajettu sekasortoon ja sen eteneminen kohti Dnepriä pysähtyi. Vaarassa oli nyt neuvostojoukkojen aikaisemmin valtaama Harkova, jota täydennettiin kiireisesti. Muualla pyrittiin tekemään vastahyökkäyksiä, joista huolimatta SS-divisioonat Das Reich ja Totenkopf valtasivat strategisesti tärkeän Lasovajan rautatieaseman. Neuvostoliiton 3. panssariarmeijan onnistui vastahyökkäyksellään kiilata Das Reich- ja Leibstandarte-divisioonien väliin, johon Hauser vastasi hyökkäämällä sitä vastaan kahdelta eri suunnalta. Kolme päivää kestäneissä taisteluissa tuhottiin lopulta kolme puna-armeijan panssariprikaatia, kolme jalkaväkidivisioonaa ja koko ratsuväki. Menetykset saivat puna-amreijan osastot vetäytymään muualla ja saksalaiset vakiinnuttivat asemansa Harkovan rajojen sisällä 11. maaliskuuta.


title: Harkovan kolmas taistelu

text: Taistelu Harkovasta alkoi 12. maaliskuuta. Manstein oli määrännyt Hauserin piirittämään Harkova pohjoisesta, jotta saksalaiset välttyisivät Stalingradin kaltaiselta kaupunkitaistelulta. Hauser jätti kuitenkin ohjeistuksensa huomiotta ja komensi SS-divisioonansa suoraan Harkovaan. Puna-armeijan joukot tekivät kiivasta vastarintaa Harkovan rautatieaseman ja teollisuusalueiden suunnalla, mutta he joutuivat kuitenkin lopulta vetäytymään kaupungista saksalaisten tieltä. Koko kaupunki oli vallattu 14. maaliskuuta. Raskaita tappioita kärsineet saksalaiset jatkoivat hyökkäystään kohti itää, jossa murskattiin lannistuneet ja sekaannuksissa olleet kaksi kaartin panssariarmeijaa ja neljä jalkaväkidivisioonaa. Pisimpään neuvostojoukot tekivät vastarintaa traktoritehtaalla Harkovan ulkopuolella, mutta tehtaan kukistuttua koko Harkovan alue oli saksalaisten käsissä. Saksalaiset raivasivat vielä neuvostojoukot pois lähialueelta, minkä jälkeen he olivat vakauttaneet asemansa ennen tulevaa kelirikkoa, joka esti molempien osapuolien hyökkäykset.


title: Harkovan kolmas taistelu

text: Saksalaisten voittoa Harkovassa voidaan pitää etenkin Mansteinin ansiona. Taistelun aika ja paikka oli ajoitettu oikein ja voitto siirsi Neuvostoliiton voittokulkua itärintamalla ehkä jopa puolella tai kokonaisella vuodella. Hauserille ei annettu kunniamerkkiä hänen tottelemattomuutensa takia, vaikka hänen joukkonsa olivat olleet vastuussa Harkovan jälleenvaltauksesta. Hänen alaisensa SS-joukot saivat kuitenkin huomattavia vahvistuksia. Hitler otti kunnian taistelun voitosta itselleen ja esimerkiksi Goebbels kirjoitti päiväkirjassaan Führerin iloinneen onnistuttuaan sulkemaan rintaman. Harkovan taistelua seuranneena kesänä toteutettiin koodinimellä Zittadelle tunnettu operaatio neuvostojoukkoja vastaan. Seurannut Kurskin taistelu päätyi kuitenkin saksalaisten tappioon.


title: Karl Lindberg

text: Karl Lindberg voi viitata seuraaviin henkilöihin


title: Saint-Pierre (Saint-Pierre ja Miquelon)

text: Saint-Pierre on Ranskalle kuuluvan Saint-Pierre ja Miquelon saariryhmän pääkaupunki Saint-Pierren saarella. Vuonna 2011 siellä oli 5 888 asukasta. Kaupungissa on muun muassa satama sekä postin ja tullin konttorit.


title: Osmo Apunen

text: Osmo Kalevi Apunen (s. 5. lokakuuta 1938 Kotka) on suomalainen poliittisen historian tutkija ja Tampereen yliopiston emeritusprofessori. Hän toimi Tampereen yliopiston kansainvälisen politiikan professorina vuosina 1973–2003 ja rauhan- ja konfliktintutkimuskeskuksen emeritusprofessorina 2003–2007.


title: Osmo Apunen

text: Apunen väitteli valtiotieteen tohtoriksi vuonna 1968. Hän työskenteli Helsingin yliopiston assistenttina 1967–1971, Ulkopoliittisen instituutin johtajana 1966–1972 ja ulkoasiainministeriön toimistopäällikkönä 1972–1973.


title: Osmo Apunen

text: Apunen on tutkinut muun muassa Suomen poliittista historiaa, ulkopolitiikkaa ja idänsuhteita sekä kansainvälisten suhteiden historiaa.


title: Osmo Apunen

text: Elinkeinoelämän valtuuskunnan johtaja Matti Apunen on Osmo Apusen poika.


title: Pua Magasiva

text: Pua Magasiva (s. 10. elokuuta 1980 Apia, Samoa) on samoalais-uusiseelantilainen näyttelijä, joka tunnetaan parhaiten roolistaan Shane Clarkina, Punaisena Rangerina televisiosarjassa "".


title: Pua Magasiva

text: Magasiva aloitti näyttelemisen veljensä Robbie Magasivan innoittamana, joka on myös näyttelijä. Hän esiintyi ensi kerran televisiossa vuonna 2001 Saari elokuvan myötä. Vuotta myöhemmin hän koe-esiintyi Power Rangersiin ja sai vuonna 2003 ensimmäisen pääroolinsa televisiosarjasta "Power Rangers: Ninja Storm". Magasiva toimi samassa roolissa myös samannimisessä videopelissä "" ja vieraili "Power Rangers Dino Thunderissa kahdessa jaksossa vuonna 2004. Hänellä oli myös vierailevarooli televisiosarjassa "Shortland Street" vuosina 2003–2006.


title: Pua Magasiva

text: Sittemmin Magasiva on näytellyt elokuvissa kuten "Fracture", "Aidiko Insane" ja "30 päivää kaamosta".


title: Mia Audina

text: Mia Audina Tjiptawan (s. 22. elokuuta 1979 Jakarta) on indonesialainen sulkapalloilija. Hän kilpaili kesäolympialaisissa vuosina 1996, 2000 ja 2004. Vuonna 1996 hän edusti Indonesiaa ja myöhemmin Alankomaita. Hän sai kaksi olympiahopeaa; ensimmäisen vuonna 1996 ja toisen 2004. Molemmat mitalit tulivat kaksinpelistä.


title: Mia Audina

text: Audina lopetti uransa vuonna 2006.


title: Karl Lindberg (viulutaiteilija)

text: Karl Johan Lindberg (8. maaliskuuta 1837 Askainen – 21. joulukuuta 1914 Tukholma) oli suomalainen viulutaiteilija.


title: Karl Lindberg (viulutaiteilija)

text: Lindbergin vanhemmat olivat puutarhuri Henrik Reinhold Lindberg ja Gustafva Lindström. Hän opiskeli viulunsoittoa Helsingissä Fredrik Paciuksen johdolla ja 1856–1861 Leipzigissä, Hannoverissa, Weimarissa ja Wienissä Davidin ja Joachimin oppilaana.


title: Karl Lindberg (viulutaiteilija)

text: Helsinkiin palattuaan hän toimi mm. konserttimestarina Helsingin uuden teatterin orkesterissa 1861–1864. Sittemmin hän siirtyi Tukholmaan hoviorkesterin viulistiksi vuodesta 1869 vuoteen 1903. Ruotsin kuninkaallisen musiikkiakatemian 1. viulunsoiton opettaja hän oli 1873–1903.


title: Karl Lindberg (viulutaiteilija)

text: Lindberg sai professorin arvonimen vuonna 1897. Hän julkaisi musiikkipedagogisia teoksia etenkin viulunsoiton opetuksen alalta ja teki konserttimatkoja Ruotsista Suomeen, Saksaan ja Itävaltaan.


title: Karl Lindberg (viulutaiteilija)

text: Lindbergin puoliso vuodesta 1867 oli Emilia Wiik (1867–1926). Hänen serkkunsa oli pianisti Alie Lindberg.


title: Karl Lindberg (viulutaiteilija)

text: Lindbergien tytär Elsa Lindberg-Dovlette (1872–1944) avioitui vuonna 1902 persialaisen prinssi Arfa Mirza Riza Khanin kanssa. Hän asettui asumaan Persiaan ja kirjoitti ruotsiksi useita teoksia, joita käännettiin myös suomeksi kuten "Naisia minareettien kaupungista: Lehtiä nuoren turkkilaisnaisen mietekirjasta", "Kaikissa sävellajeissa" ja "Viulutyttö" vuodelta 1926.


title: Mikko Alestalo

text: Mikko Alestalo (s. 1951) on suomalainen meteorologi. Hän on väitellyt filosofian tohtoriksi, ja on johtaja, professori Suomen Ilmatieteen laitoksella. Alestalo on ollut Suomessa julkisuudessa usein esillä ilmastonmuutosasioiden asiantuntijana. Hänen mukaansa on yksiselitteistä, että ilmastonmuutoksen aiheuttaa ihmisen toiminta.


title: Mikko Alestalo

text: Alestalo on saanut Tiedonjulkistamisen valtionpalkinnon vuonna 2009 toimituskunnan jäsenenä teoksesta "Muutamme ilmastoa".


title: Hubert Hahne

text: Hubert Hahne (s. 28. maaliskuuta 1935) on entinen saksalainen Formula 1 -kuljettaja.


title: Hubert Hahne

text: Hahne kilpaili uransa alkuaikoina Euroopan Touring Car -mestaruussarjassa 1960-luvulla, jossa hän sijoittui parhaimmillaan kolmanneksi. Lisäksi hän kilpaili myös BMW:n New Class 2000TI -sarjassa vuosina 1966 ja 1968-69, jonka mestaruuden hän voitti vuonna 1966. Vuonna 1966 kuuden tunnin GroВer Preis der Tourenwagenissa hän ajoi Alfa Romeolla Nürburgringin kilpailussa silloisen uuden rataennätyksen 10:08,9 minuuttia. Saman vuoden Saksan GP:ssä, joka ei kuulunut MM-sarjaan, hän ajoi ensimmäisenä alle 10 minuuttia touring carilla, eli aikaan 9:58,5.


title: Hubert Hahne

text: Vuonna 1966 Hahne siirtyi ajamaan Formula 2 -sarjaan, jossa hän sijoittui parhaimmillaan Eurooppa-sarjan toiseksi vuonna 1969. Hahne osallistui myös kausilla 1966–1970 viiteen F1-osakilpailuun, joista kahdessa hän ajoi F2-luokan autoa. Hän oli parhaimmillaan yhdeksäs Saksan GP:ssä 1966. Hahne ajoi myös sarjan ulkopuolisissa kilpailuissa.


title: Vatjalaisten lippu

text: Vatjalaisten lipun on suunnitellut Aleksander Gurinov. Se on suunniteltu Inkerinmaalla elävien vatjalaisten kansallissymboliksi, vaikkakin epäviralliseksi sellaiseksi. Siniset kolmiot symboloivat Peipsijärven ja Suomenlahden vesistöjä, v:n muotoinen valkoinen vesistöjen väliin kiilautuvaa rantaa ja vatjalaisten nimen alkukirjainta, punainen risti vatjalaisten uskoa ja vuosisatojen aikana nähtyjä koettelemuksia.


title: Uusiutuva energia Norjassa

text: Uusiutuva energia Norjassa kertoo uusiutuvan energiaan liittyvistä seikoista Norjassa. Norjan tavoite on 30 TWh uusiutuvaa lämpö- ja sähköenergiaa ja energiasäästöä vuoteen 2016 mennessä vuoden 2001 tasoon verrattuna.


title: Uusiutuva energia Norjassa

text: Norjassa on suuri tuulivoimapotentiaali. Toistaiseksi lisäys tuulivoimakapasiteettiin on vuosittain ollut pieni muihin Euroopan valtioihin verrattuna. Greenpeacen mukaan Norjan osuus Pohjanmeren tuulivoimaverkossa vuonna 2020 olisi 1,3 GW sähkönä 5 TWh.


title: Uusiutuva energia Norjassa

text: Norjan sähköntuotannosta oli 99 % vesivoimaa vuonna 2001 (122 TWh). Norja on Euroopan suurin vesivoiman tuottaja ja maailmassa 6. suurin. Sähköä tuottaa 156 yritystä. Kapasiteetti on noin 28 GW 740 vesivoimalassa yli 1 MW. Suurin tuottaja on Norjan valtio, joka omistaa valtionyhtiön Statkraft (8,4 GW, 34.7 TWh) ja hallitsee osakeomistukset huomioiden 11,9 GW vesivoimaa ja tuottaa sähköä 49 TWh vuodessa. Statkraft omistaa 9 suurinta vesivoimalaa. Norjan vesivoiman ja Ruotsin ydinvoiman omistavat muutamat tuottajat yhdessä. Muutaman tuottajan ristiinomistuksessa on kaikki Ruotsin ydinvoimalat, ilmeisesti kaikki Suomen ydinvoimalat ja 30 % Norjan vesivoimasta. Yritykset voivat omistaa toistensa osakkeita ja lisäksi omistavat yhdessä voimalaitoksia. Norjan vesivoimaloista 80 ja 35 TWh vuosituotannosta on muutaman energiayhtiön hallussa. Norjan kilpailuviranomaiset estivät 2000-luvun alussa Statkraftin Trondheim Energiverk-yritysoston. Norjan sähkönkulutus henkeä kohti oli vuonna 2002 Pohjoismaiden suurin (MWh(asukas): Tanska 6,6, Suomi 15,7, Ruotsi 16,7 ja Norja 26,7, joka tuotettiin 99 % uusiutuvalla energialla.


title: Uusiutuva energia Norjassa

text: Vuonna 2008 säädettiin tuki aurinkokennoille. Norjan aurinkoalan yrityksiin sisältyy: REC, Elkem Solar (2001) ja NorSun (2007).


title: Uusiutuva energia Norjassa

text: Norja vaatii aurinkolämmitystä yli 500 neliön rakennuksiin.


title: Uusiutuva energia Norjassa

text: Norjan tavoite on 14 TWh bioenergiaa vuoteen 2020 mennessä.


title: Uusiutuva energia Norjassa

text: Oslon kasvihuonepäästöt ovat 2,4 t/asukas. Tavoite on 1,2 t/asukas vuoteen 2030 mennessä. Kotitalousjätteistä tehdään kaukolämpöä. Oslon kunnan rakennuksissa 341 talosta vaihdetaan öljylämmitys uusiutuviin lähteisiin vuoden 2012 loppuun mennessä.


title: Uusiutuva energia Norjassa

text: Oslon oopperatalo on rakennettu satamaan. Suunnitelmaan sisältyi 300 neliötä aurinkokennoja, jotka tuottavat 20 MWh sähköä vuodessa. Oslon innovaatiokeskuksessa on 120 neliötä aurinkokennoja tuottaen 17 MWh sähköä vuodessa.


title: Sfakiá

text: Sfakiá ( eli Δήμος Σφακίων, "Dímos Sfakíon") on Kreikan kunta, joka sijaitsee Chanián alueyksikössä Kreetan alueella. Kunnan pinta-ala on 467,589 neliökilometriä ja väkiluku 1 889 (vuonna 2011). Kunnan kuntakeskus on Chóra Sfakíon.


title: Sfakiá

text: Sfakián kunta sijaitsee Lefká Óri -vuoristossa Kreetan saaren etelärannikolla. Etelässä kunta rajautuu Välimereen kuuluvaan Libyanmereen, idässä Réthymnon alueyksikköön ja muualla Chanián alueyksikköön kuuluviin kuntiin. Kunnan alueella sijaitsee paljon virtaavan veden jyrkkärinteisten ja korkeiden vuorten kalkkikiveen uurtamia rotkoja, kuten Ímproksen rotko sekä Samarián rotko, joka on Euroopan syvin ja pisin rotko. Nimi Sfakiá tarkoittaakin suomeksi ”rotkojen maata”.


title: Sfakiá

text: Kreetan jouduttua osaksi Osmanien valtakuntaa, muutti vuoristoihin paljon ihmisiä. Vuoristoista he sitten kapinoivat osmaneita vastaan. Ensimmäinen suurempi kapina järjestettiin vuonna 1770 Sfakiássa laivanvarustaja Daskalogiánniksen johdolla. Daskalogiánniksen oli tarkoitus saada apua venäläisiltä, joiden oli tarkoitus harhauttaa osmaneita toisaalla. Apua ei tullut, joten osmanit kukistivat kapinan ja Daskalogiánnis tapettiin. Tämän seurauksena Sfakiá joutui joksikin aikaa osmanien vallan alle.


title: Sfakiá

text: Vastarintajohtajat julistivat Kreetan itsenäiseksi Sfakiássa vuonna 1866. Egyptiläisjoukot kuitenkin murskasivat kansannousun, joka sittemmin päättyi Arkádin luostarin ruutivaraston räjäyttämiseen ja joukkoitsemurhaan.


title: Sfakiá

text: Sfakián väkiluku on aikoinaan ollut kymmeniä tuhansia, mutta nykyään asukkaita on vajaa 2 500. Suuret luvut selittyvät Sfakián eristyneellä sijainnilla, joka toi turvaa levottomina aikoina.


title: Sfakiá

text: Sfakián kunta muodostuu seuraavista kylä- ja kaupunkiyhdyskunnista ja asutuksista:


title: Sfakiá

text: Sfakiálaiset sanovat olevansa suoraan doorilaisten jälkeläisiä. He ovatkin muista kreetalaisista poiketen useasti vaaleahiuksisia, pidempiä ja joillain on jopa siniset silmät. Sfakiálaiset tunnetaan koko Kreetalla vapautensa puolustajina.


title: Sfakiá

text: Osa sfakiálaisista harjoitti aikoinaan merenkulkua, johon kuului myös merirosvousta. Loput sfakiálaiset puolestaan hoitivat lampaita ja ryöstelivät Kreetaa kulloinkin hallinneiden valloittajien viljavarastoja. Yhä nykyäänkin sfakiálaiset kokevat esivallan vastustajana. Esimerkiksi kunnassa on rekisteröimättömiä autoja ja poliisiasemat ovat pelkästään kulisseja.


title: Sfakiá

text: Aikoinaan verikosto oli hyvin yleinen Sfakián alueella. Sen pelossa kokonaisia kyliä muuttui asumattomiksi 1900-luvun alkupuolella.


title: Anssi Rantanen

text: Anssi Rantanen (s. 3. elokuuta 1982 Punkalaidun) on suomalainen jääkiekkopuolustaja, joka pelaa monikansallisen Erste ligan unkarilaisjoukkue Ferencváros TC:ssä. Hän on varsin fyysinen pelaaja, sillä Rantanen on Mestiksen/I-divisioonan kaikkien aikojen runkosarjan jäähypörssin toinen kerättyään yhteensä 322 runkosarjaottelussa 662 jäähyminuuttia. Hänen edellään tilastossa on vain Antti Uitto. Rantanen on pelannut urallaan SM-liigassa yhteensä 158 runkosarjaottelua tehopistein 3+14=17 ja keräten 295 jäähyminuuttia sekä 26 playoff/playout-ottelua tehden kaksi syöttöpistettä ja keräten 77 jäähyminuuttia. Hän on pelannut urallaan ulkomailla myös Tanskassa, Kazakstanissa, Venäjällä, Valko-Venäjällä, Slovakiassa ja Puolassa.


title: Anssi Rantanen

text: Rantanen on Forssan Palloseuran kasvatti. Hän teki joukkueessa Mestis-debyyttinsä kaudella 2002–2003, jolloin tulokaskausi toi 42 runkosarjaottelussa 5+9=14 sekä runsaat 85 jäähyminuuttia, joilla Rantanen jakoi jäähypörssin kahdeksannen sijan joukkuetoverinsa Andrei Makrovin kanssa. Kaudella 2004–2005 hän jakoi Mestiksen jäähypörssin yhdeksännen sijan kolmen muun pelaajan kanssa 87 minuutillaan. Kaudella 2005–2006 Rantanen nousi FPS:n kapteeniksi. Hän sijoittui 119 minuutillaan Mestiksen jäähypörssissä kolmanneksi. Kaudella 2006–2007 hän sijoittui sarjan jäähypörssissä viidenneksi 120 minuutillaan. FPS putosi kauden päätteeksi kuitenkin Suomi-sarjaan.


title: Anssi Rantanen

text: Toukokuussa 2007 Rantanen teki syyskuun loppuun asti ulottuneen try-outin SM-liigajoukkue Porin Ässien kanssa. Hän ei saanut sopimusta joukkueeseen ja siirtyi kauden 2007–2008 kynnyksellä vuoden mittaisella sopimuksella Kajaanin Hokkiiin. Hän sijoittui Mestiksen jäähypörssissä kuudenneksi 96 minuutillaan ja voitti kauden päätteeksi Mestis-hopeaa. Maaliskuussa 2008 Rantanen teki kaksivuotisen jatkosopimuksen joukkueen kanssa. Hän oli kauden 2008–2009 päättyessä Hokin eniten maaleja tehnyt puolustaja 10 osumallaan, vaikka Rantanen siirtyikin kesken kauden 26 Mestis-ottelun jälkeen Rauman Lukkoon. Hän siirtyi joukkueeseen joulukuussa 2008 aluksi kuukauden loppuun asti ulottuneella sopimuksella, mutta Rantanen jatkoi sopimustaan sittemmin tammikuun loppuun. Sen jälkeen hän teki kolmivuotisen jatkosopimuksen Lukon kanssa. Rantanen pelasi loppukauden 2008–2009 aikana SM-liigassa yhteensä 18 runkosarja- ja seitsemän playout-ottelua jääden niissä ilman tehopisteitä. Hän keräsi myös yhteensä 74 jäähyminuuttia.


title: Anssi Rantanen

text: Kausi 2009–2010 oli Rantasen ensimmäinen kokonainen SM-liigassa, jossa hän teki 49 runkosarja- ja neljässä playoff-ottelussa tehot 1+3=4. Rantasen liigauran avausmaali syntyi 10. marraskuuta 2009 Kalevan Palloa vastaan. Hän keräsi runkosarjan aikana myös 121 jäähyminuuttia, mikä on Rantasen yhden kauden jäähyennätys SM-liigassa. Kaudella 2010–2011 Rantanen pelasi SM-liigan runkosarjassa vain 22 ottelua jouduttuaan harjoitusottelussa Ilveksen Kai Kantolan polvitaklauksen kohteeksi ja useiden kuukausien sairauslomalle. Toivuttuaan hän palasi kuuden ottelun mittaiselle lainalle Kajaanin Hokin riveihin joulukuussa 2010. Rantanen voitti Lukossa kauden päätteeksi SM-pronssia. Tammikuussa 2011 hän pidensi sopimustaan joukkueen kanssa kevääseen 2013 saakka.


title: Anssi Rantanen

text: Rantanen teki kaudella 2011–2012 yhden kauden piste-ennätyksensä SM-liigassa tehoilla 1+6=7, mutta hän pelasi runkosarjan aikana vain 36 ottelua marraskuussa 2011 tulleen sormivamman takia. Rantanen ehti mahtua kauden 2012–2013 aikana Lukon kokoonpanoon vain yhteen SM-liigaotteluun, kunnes hänet lainattiin viiden ottelun mittaisella sopimuksella Lempäälän Kisaan lokakuussa 2012. Neljän siellä pelatun ottelun jälkeen Rantanen palasi marraskuussa loppukauden kattavalla vuokrasopimuksella Kajaanin Hokkiin. Joulukuussa hän siirtyi kuitenkin kuukauden mittaisella lainasopimuksella Turun Palloseuraan. Tammikuussa 2013 Rantanen teki loppukauden kattaneen jatkosopimuksen joukkueen kanssa.


title: Anssi Rantanen

text: Kaudeksi 2013–2014 Rantanen palasi vuoden mittaisella sopimuksella Hokkiin. Hänen sopimuksessaan oli pykälä ulkomaille siirtymisestä, jonka Rantanen käytti joulukuussa 2013 tehtyään loppukauden kattavan sopimuksen Tanskan Metal Ligaenissa pelaavan SønderjyskE Ishockeyn kanssa. Rantanen voitti kauden päätteeksi Tanskan-mestaruuden. Hän teki syyskyyn 2014 lopulla sopimuksen Kazakstanin mestaruussarjassa pelaavan Aristan Temirtaun kanssa, josta Rantanen siirtyi kuitenkin marraskuussa Venäjän toiseksi korkeimmalle sarjatasolle VHL:n Južnyi Ural Orskiin. Kaudeksi 2015–2016 hän palasi Kazakstaniin ja siirtyi vuoden mittaisella sopimuksella Kulager Petropavlovskin riveihin. Kesken kauden, vuoden 2016 vaihteessa Rantanen palasi kuitenkin loppukauden sopimuksella SønderjyskE:en.


title: Anssi Rantanen

text: Rantanen siirtyi kaudeksi 2016–2017 Valko-Venäjän Ekstraligan H'K Njoman Hrodnaan. Hän ehti pelata joukkueessa vain yhden Valko-Venäjän cupin ottelun, kunnes Rantasen sopimus purettiin yhteisymmäryksessä elokuussa 2016. Saman kuun lopulla hän siirtyi Slovakian Extraligan MHC Martiniin. Rantanen siirtyi kesken kauden edelleen Puolan Polska Hokej Ligan Orlik Opoleen, jonka kapteenina hän toimi. Kaudeksi 2017–2018 Rantanen siirtyi monikansallisen Erste ligan unkarilaisjoukkue DVTK Jegesmedvékiin. Hän nousi joukkueen varakapteeniksi. Rantanen oli tehoilla 5+20=25 DTVK:n tehokkain puolustaja maanmiehensä Jarkko Leppäsen kanssa. He jakoivat koko Erste Ligan puolustajien pistepörssin kolmannen sijan MAC Budapestin Scott Macaulayn ja HSC Csíkszeredan Vjatšeslav Belovin kanssa. Rantanen edusti joukkuettaan kauden aikana myös Continental Cupissa. Kaudeksi 2018–2019 hän siirtyi jatkamaan uraansa vuoden mittaisella sopimuksella toiseen Erste Liga -joukkueeseen, Ferencváros TC:hen.


title: Anssi Rantanen

text: Rantasen isoveli Asko pelasi omalla urallaan SM-liigassa 82 ottelua. Hän toimii nykyään Forssan Palloseuran päävalmentajana Suomi-sarjassa.


title: Kriittinen tieteellinen realismi

text: Kriittinen tieteellinen realismi on tieteellisen realismin muoto, joka soveltaa kriittistä realismia tieteenfilosofiaan. Sen mukaan on olemassa ulkoinen, ihmismielestä riippumaton todellisuus, josta on mahdollista saada tietoa. Saavuttamamme tieto on epätäydellistä, mutta tiede kuitenkin lähestyy totuutta: tieteen edistymisessä on kyse tieteellisten teorioiden totuudenkaltaisuuden kasvusta.


title: Kriittinen tieteellinen realismi

text: Kriittistä tieteellistä realismia ovat kannattaneet muun muassa Karl Popper, Wilfrid Sellars, Mario Bunge, Richard Boyd, Leszek Nowak, Ilkka Niiniluoto ja Raimo Tuomela.


title: Kriittinen tieteellinen realismi

text: Niiniluodon mukaan kriittinen realismi muodostuu seuraavista teeseistä:


title: Metsepole

text: Metsepole () on historiallinen Liivinmaalla sijainnut maakunta, jota asuttivat liiviläiset. Alue sijaitsee Latvian pohjoisosassa. Metsepolen nimi juontuu liivinkielen sanasta, joka tarkoittaa "paikkaa metsässä" tai "metsän puolelle". Seutu oli melko harvaan asutettua. Kalparitaristo valtasi alueen 1206 ja käännytti alueen liiviläiset kristinuskoon. Kalparitaristo taisteli alueella virolaisten päällikköä Lembitua vastaan. 1255 alue siirtyi Riian arkkihiippakunnan alaisuuteen. Metsepolen alueesta tuli tärkeä kauppareitti Väinäjoen hyvien kulkuyhteyksien takia.


title: Duncan Hamilton

text: Duncan Hamilton (30. huhtikuuta 1920 Corkin kreivikunta, Irlanti – 13. toukokuuta 1994 Sherborne, Dorset) oli brittiläinen Formula 1 -kuljettaja. Hän osallistui viiteen F1-osakilpailuun kausina 1951–1953 ja oli parhaimmillaan 7. Hollannin GP:ssä 1952. Hän osallistui myös 18 MM-sarjaan kuulumattomaan kilpailuun ollen parhaimmillaan 4. Zandvoortin GP:ssä 1948, 3. Richmond Trophylla 1951, 2. BRDC International Trophylla 51 ja 4. ADAC Internationales Eifelrennenissä 1952.


title: Duncan Hamilton

text: Duncan osallistui myös Le Mansin 24 tunnin kilpailuihin 9 kertaa voittaen vuoden 1953 Le Mansin kilpailun yhdessa Tony Roltin kanssa. Samassa kilpailussa lintu lensi Duncania kasvoihin 130 mailin tuntinopeudella, jolloin hänen nenänsä murtui. Duncan ja Tony ajoivat kilpailussa alkoholin vaikutuksen alaisina. Hänen tiiminsä yritti raitistaa häntä antamalla hänelle kahvia varikkokäynneillä, mutta Duncan kieltäytyi sanoen sen saavan hänen kätensä kutiamaan. Sen sijaan hänelle annettiin brandyä.


title: Duncan Hamilton

text: Duncan voitti vuoden 1956 Rheimsin 12 tunnin kilpailun Jaguarilla. Lopetettuaan kilpailemisen vuoden 1958 jälkeen hän keskittyi omaan autokorjaamoyritykseensä. Hänen poikansa Adrian Hamilton, klassinen automyyjä, johtaa nyt yritystä. Duncan Hamilton kirjoitti kirjan nimeltään "Touch Wood".


title: Duncan Hamilton

text: NC = kuljettaja ei saanut sijoitusta.


title: Sætertverrfjellet

text: Sætertverrfjellet on Skandeihin kuuluva vuorenhuippu lähellä Geirangeria, Strandan kunnassa, Norjassa. Huipun korkeus merenpinnan tasosta on 1 688 metriä.


title: Ascona

text: Ascona on kunta ja vanha kaupunki Sveitsissä Locarnon alueella Ticinon kantonissa. Sen väkiluku on 5 439 (31.12.2015).


title: Ascona

text: Ascona sijaitsee Maggiorejärven pohjoisrannalla, Maggiajoen suistoalueella. Asconan rajanaapureita ovat etelässä Italia sekä Brissagon ja Ronco sopra Asconan kunnat, pohjoisessa Centovallin ja Losonen kunnat sekä idässä Locarnon kaupunki.


title: Ascona

text: Kaupunki on suosittu matkailukohde. Siellä on muun muassa modernin taiteen museo (). Asconassa on järjestetty JazzAscona-musiikkifestivaali vuodesta 1985 alkaen. .


title: Ascona

text: Monte Verità ("totuuden vuori") on kulttuurihistoriallisesti merkittävä kukkula Asconassa. 1900-luvun alussa sinne perustettiin yhteisö, joka kannatti luontoon palaamisen ajatusta. Siirtokunta houkutteli seudulle taiteilijoita ja anarkisteja. Tunnettuja asukkaita olivat muun muassa Hermann Hesse, Carl Jung, Erich Maria Remarque, Else Lasker-Schüler, Stefan George, Isadora Duncan, Paul Klee, Rudolf Steiner, Ernst Toller, Rudolf Laban ja Gustav Stresemann.


title: Ordo Rosarius Equilibrio

text: Ordo Rosarius Equilibrio on ruotsalainen yhtye, jonka musiikin on luonnehdittu edustavan neofolkia ja martial industrial -tyyliä. Se perustettiin vuonna 1993 nimellä Ordo Equilibrio. Yhtyeen varsinaiset jäsenet ovat Tomas Pettersson ja Rose-Marie Larsen, mutta se esiintyy useissa erilaisissa kokoonpanoissa.


title: Ordo Rosarius Equilibrio

text: Yhtyeen levyt on julkaissut Cold Meat Industry.


title: Keltalapakka

text: Keltalapakka ("Spathularia flavida") on pieni kotelosieni. Sen malto on pehmeähköä, vaaleaa, hiukan haurastakin. Tuoksu on miellyttävä. Maku on hyvä ja sientä voidaan käyttää ruoan maustamiseen.


title: Keltalapakka

text: Keltalapakkaa on kutsuttu eri kielissä kuvailevilla nimillä, jotka viitaavat kieleen, airoon tai lapioon. Sienen entinen suomenkielinen nimi on "lapamörsky", , mutta sitä ei nykytiedon valossa pidetä korvasienten tai mörskyjen lähisukulaisena.


title: Keltalapakka

text: Ekologialtaan keltalapakka kuuluu pääasiassa karikkeen lahottajiin. Se on sirkumpolaarinen, tavataan niin Pohjois-Amerikassa kuin Europassakin.


title: Asha Haji Elmi

text: Asha Haji Elmi, ("Caasha Xaaji Cilmi") (s. 1962) on somalialainen rauhanaktivisti ja parlamentin jäsen. Asha on perustanut naisten liike Kuudennen klaanin, jonka tarkoitus on yhdistää somalialaiset naiset yli klaanirajojen. Erityisen tärkeä on ollut naisten osuus yritettäessä yhdistää sodan repimää Somaliaa ja diasporassa eläviä somalialaisia perheitä. Hän voitti vuonna 2008 Oikeus elämään palkinnon - (Right Livelihood Award), joka tunnetaan 'vaihtoehto-Nobelina'.


title: Asha Haji Elmi

text: Kun naisia ei hyväksytty rauhanneuvottelijoiksi Somalian rauhanneuvotteluissa 2002, jossa neuvotteluissa oli edustettuna viisi suurinta klaania, Asha perusi Kuudes klaani-liikkeen Eldoretissa Keniassa saadakseen naisille äänen neuvottelupöydässä. Hänet valittiin siirtymäkauden hallitukseen 29. elokuuta 2004. Kuudes klaani pohjaa Asha Haji Elmin perustamaan somalinaisten ja lasten pelastusliikkeeseen (Save Somali Women and Children, SSWC), joka kasvoi klaanien välisten perheitten naistenliikkeestä. Kansanliikkeen nimi viittaa siihen, että Somalian hallintomalli on perinteisesti perustunut viiden suurimman klaanin yhteistyöhön.


title: Asha Haji Elmi

text: Asha on kansainvälisesti tunnustettu myös työstään estää naisten ympärileikkaus (FGM) Afrikassa. Hän kiertää eri puolilla maailmaa yliopistoissa kertomassa Somalian tilanteesta ja valistamassa ihmisiä naisten sukuelinten silpomisesta.


title: Sally Martin

text: Sally Erana Martin (s. 14. toukokuuta 1985 Wellington, Uusi-Seelanti) on uusiseelantilainen näyttelijä, joka tunnetaan roolistaan Tori Hansonina televisiosarjassa "".


title: Sally Martin

text: Martin teki ensi esiintymisensä televisiossa vuonna 2001 vierailtuaan televisiosarjassa "Atlantis High". Sittemmin hän vieraili myös nuortensarjassa "Klaani" ja komediasarjassa "The Strip", ennen kuin sai ensimmäisen pääroolinsa televisiosarjassa "Power Rangers: Ninja Storm". Hän näytteli sarjassa Sinistä tuulirangeria, Tori Hansonia, jonka roolissa Martin oli myös sarjaan perustuvassa videopelissä "" sekä vierailevassa roolissa "Power Rangers Dino Thunderissa".


title: Sally Martin

text: Power Rangersin jälkeen Martin esiintyi Disneyn tuottamassa elokuvassa "Wendy Wu" ja esitti pääosaa lyhyessä televisiosarjassa "Welcome to Paradise" vuonna 2007. Samana vuonna hän palasi Power Rangersin pariin vierailessaan "ssa" Tori Hansonin roolissa. Martin esiintyy myös "Wendy Wun" jatko-osassa "" vuonna 2009.


title: Sari Jankelow

text: Sari Jankelow (myös "Jankeloff"; 5. kesäkuuta 1896 Helsinki – 23. maaliskuuta 1972 Helsinki) oli suomalainen tanssitaiteilija. Hän edusti pääosin vapaan tanssin tyylisuuntaa.


title: Sari Jankelow

text: Jankelow syntyi kuopuksena seitsenlapsiseen juutalaisperheeseen Helsingissä vuonna 1896. Hänen isänsä oli Liettuan Kaunasissa 1840 syntynyt Moses Jankelow ja hänen äitinsä Venäjän Pskov'ssa syntynyt Slate Radsevitsch. Hänen sisaruksinaan oli kaksi siskoa ja neljä veljeä, joista yksi tosin kuoli jo ennen Sarin syntymää. Veljistä Samuel Jankelow menestyi kauppiaana, ja hän oli muun muassa kauppaneuvoksena myöhemmin tunnetun Ruben Jaarin isä.


title: Sari Jankelow

text: Jankelow kuului Maggie Gripenbergin oppilaisiin vuosina 1913–1917. Hän oli Gripenbergin ensimmäinen oppilas, joka järjesti oman tanssimatinean Helsingissä vuonna 1917. Muut oppilaat, kuten Taina Helve, Mary Hougberg, Marianne Pontan, Wini Laine, Ester Naparstok, Annsi Bergh ja Irja Hagfors, seurasivat hänen esimerkkiään 1920-luvulla.


title: Sari Jankelow

text: Työskenneltyään joitakin vuosia Suomen kansallisoopperassa ja opiskeltuaan vuosina 1921–1922 Mihail Fokinin oppilaana Jankelow siirtyi Saksaan, jossa hän opiskeli vuonna 1923 "Mary Wigmanin" johdolla Dresdenissä. Hän työskenteli Saksassa sekä tanssijana että koreografina useissa eri balettiryhmissä, vuonna 1923 "Schauspielhaus Dresdenissä", vuonna 1924 Berliinin Grosse Volksoper -näyttämöllä ja sen jälkeen muun muassa Saksan kansallisteatterissa Weimarissa. Jankelow kuitenkin palasi 1930-luvun alussa Suomeen ja ylläpiti omaa tanssikouluaan Helsingissä vuodesta 1931 lähtien. Jankelowille myönnettiin Pro Finlandia -mitali vuonna 1956. Hänet on haudattu Helsingin juutalaiselle hautausmaalle.


title: Puolustuksen puheenvuoro

text: Puolustuksen puheenvuoro on suomalainen draamasarja, jota esitettiin Yle TV2:ssa kevättalvella 2009. Sarjan jokainen jakso on oma tarinansa, jossa selvitetään jonkinlaista oikeuskiistaa. Sarjan päähenkilöä, lakiasiaintoimiston omistaja Liisa Heinästä, näytteli Pirkko Hämäläinen.


title: Hawa Ahmed

text: Hawa Ahmed ("Xaawo Axmed", s. 1989 Somalia) on Ruotsissa asuva malli ja Ruotsin Huippumalli haussa -kilpailun voittaja.


title: Hawa Ahmed

text: Hawa syntyi Somaliassa vuonna 1989. Hänellä on neljä siskoa ja kolme veljeä. Ennen muuttoaan Ruotsiin 7-vuotiaana hän asui Mombasassa, Keniassa.


title: Hawa Ahmed

text: Hawa osallistui mallikisoihin saaden kokemusta ja luottamusta mallityöhön. Vuonna 2007 hän päätti osallistua Ruotsin tositv:n malliohjelmaan "Huippumalli haussa". Hän voitti koko kilpailun.


title: Hawa Ahmed

text: Voitettuaan kilpailun Hawa on osallistunut useimpiin tarjottuihin työtilaisuuksiin. Hänen nuori uransa onkin selkeässä kasvussa.


title: Hawa Ahmed

text: Hawan esikuvina ja inspiraation lähteenä ovat uraa tehneet somalimallit Iman ja Waris Dirie. Hänen suosikkinsa vaatesuunnittelijoista on Roberto Cavalli, jolle hän haluaisi tehdä tulevaisuudessa töitä. Hawa harrastaa joogaa ja uskoo terveelliseen elämäntapaan.


title: Hawa Ahmed

text: Hän asuu nykyään Tukholmassa.


title: Suomalaisten runojen uskonto

text: Suomalaisten runojen uskonto on Kaarle Krohnin vuonna 1915 Suomalaisen Kirjallisuuden Seuran kustantamana ilmestynyt kirja, joka käsittelee suomalaisen kansanuskon haltia- ja jumalakäsityksiä. Kirja kattaa myös kristinuskon vaikutuksesta syntyneet uskomukset pyhimyksistä ja paholaisista. Teos ilmestyi ensimmäisenä osana "Suomen suvun uskonnot" -kirjasarjaa. Sen aineisto pohjautuu suurelta osin Kaarle Krohnin kaksi vuosikymmentä aikaisemmin toimittamaan "Suomen suvun pakanallinen jumalanpalvelus" -kirjaan, jota hän täydensi kansanrunoudesta kerätyllä aineistolla. Teos on kuvitettu 37:llä tapoja ja esineitä kuvaavalla piirto- ja valokuvalla.


title: Painin Aasian-mestaruuskilpailut 2005

text: Vuoden 2005 painin Aasian-mestaruuskilpailut järjestettiin Wuhanissa, Kiinassa 24.–29. toukokuuta. Kilpailujen ohjelmassa olivat kreikkalais-roomalainen paini, vapaapaini ja naispaini, joissa kaikissa painittiin seitsemässä painoluokassa.


title: Grant McFarland

text: Grant McFarland on uusiseelantilainen näyttelijä, joka tunnetaan parhaiten Lothorin ja Kanoi Watanaben rooleista televisiosarjassa "".


title: Grant McFarland

text: McFarland esiintyi uransa alussa useimmiten independent-elokuvissa, kuten "The Footstep Man", "Jack Be Nimble" ja "Rapa Nui – Pääsiäissaaren salaisuus". Sittemmin 1990-luvun lopulta lähtien hän on tehnyt enemmän televisiorooleja vieraillessaan muun muassa televisiosarjoissa "Hercules", "" ja "Street Legal". Sittemmin McFarland tuli tunnetuksi vuonna 2004 televisiosarjasta "Power Rangers: Ninja Storm", jossa hän esitti kahta roolia Power Rangers akatemian senseitä Kanoi Watanabea, sekä sarjan päärikollista Lothoria. McFarland vieraili vuotta myöhemmin Lothorin roolissa myös sarjassa "Power Rangers Dino Thunder".


title: Asseco Prokom Gdynia

text: TREFL Sportowa Spółka Akcyjna SSA on puolalainen koripalloseura, joka sijaitsee Sopotissa.


title: Asseco Prokom Gdynia

text: Seura perustettiin vasta vuonna 1995 nimellä STK Trefl Sopot. Ensimmäisellä kaudellaan se voitti kolmannen divisioonan ja nousi toiseen divisioonaan.. Kaudella 1996–1997 seura jatkoi nousuaan nousten Dominet Bank Ekstraligaan Vuonna 2003 joukkue pääsi EuroCup Challengen finaaliin, jossa sillä oli vastassa Aris Thessaloniki BC. Finaalissa Aris voitti Asseco Prokomin kuitenkin 84-83. Kaudella 2003–2004 joukkue pääsi pelaamaan ensimmäistä kertaa historiansa aikana ULEB Cupia. Joukkue eteni aina karsintakierroksille asti, joissa sen tien katkaisi kauden voittanut Hapoel Jerusalem BC. Samana kautena joukkue voitti ensimmäisen Puolan mestaruutensa. Voitto tarkoitti myös tien avautumista Euroliigaan. Kaudella 2009–2010 Sopot voitti seitsemännen perättäisen mestaruutensa, kun se voitti finaaleissa Anwil Włocławekin.


title: Monte Verità

text: Monte Verità ("totuuden vuori") on 350 metriä korkea kukkula Asconassa sveitsiläisessä Ticinon kantonissa. Siellä on toiminut utopiayhdyskuntia, ja siellä on järjestetty kulttuuritapahtumia 1900-luvun alusta lähtien.


title: Monte Verità

text: Antwerpeniläisen liikemiehen 25-vuotias poika Henry Oedenkoven ja hänen kumppaninsa Ida Hofmann ostivat vuonna 1900 Asconasta kukkulan, joka siihen asti oli ollut nimeltään Monescia, ja perustivat sinne "Vegetariaanisiirtokunta Monte Veritàn osuuskunnan". Siirtokunnan aatteellinen pohja oli alkuun alkeellinen sosialismi, mutta myöhemmin se kannatti yksilöllistä vegetarismia ja toimi aurinkokylpylä Monte Verità Sanatoriumin isäntänä.


title: Monte Verità

text: Siirtokuntalaiset "kammosivat yksityisomaisuutta, noudattivat ankaraa moraalia, tiukkaa vegetarismia ja nudismia. He hylkäsivät kaikki avioliiton ja pukeutumisen, puoluepolitiikan ja -dogmien sovinnaissäännöt: he olivat suvaitsemattomia suvaitsevaisia".


title: Monte Verità

text: Anarkisti ja lääkäri Raphael Friedeberg muutti Asconaan 1904 ja houkutteli seudulle runsaasti muita anarkisteja. Kukkulalle tulleita taiteilijoita ja kuuluisuuksia olivat Hermann Hesse, Carl Jung, Erich Maria Remarque, Hugo Ball, Else Lasker-Schüler, Stefan George, Isadora Duncan, Carl Eugen Keel, Paul Klee, Carlo Mense, Rudolf Steiner, Mary Wigman, Max Picard, Ernst Toller, Henry van de Velde, Fanny zu Reventlow, Rudolf Laban, Frieda ja Else von Richthofen, Otto Gross, Erich Mühsam, Walter Segal ja Gustav Stresemann. Huhutaan jopa Leninin ja Trotskinkin käyneen siellä.


title: Monte Verità

text: Vuosina 1913–1918 siellä toimi Rudolf Labanin "Taiteen koulu", ja 1917 Ordo Templi Orientisin mestari Theodor Reuss järjesti konferenssin, jossa käsiteltiin moninaisia aiheita, kuten nationalismia vailla olevat yhteisöt, naisten oikeudet, mystinen vapaamuurarius ja tanssi taiteena, rituaalina ja uskontona.


title: Monte Verità

text: Vuosina 1923–1926 Monte Veritàssa toimi taiteilijoiden Werner Ackermann, Max Bethke ja Hugo Wilkens ylläpitämä hotelli, mutta 1926 sen hankki omistukseensa taiteenkerääjä ja pankkiiri, paroni Eduard von der Heydt. Seuraavana vuonna rakennettiin Emil Fahrenkampin suunnittelema Bauhaus-tyylinen hotelli. Eduard von der Heydt kuoli 1964, ja paikka siirtyi hänen testamenttinsa perusteella Ticinon kanttonin omistukseen.


title: Monte Verità

text: Kaksi vuotta kestäneiden kunnostustöiden jälkeen vuonna 1992 avattiin ETH Zürichin konferenssikeskus Centro Stefano Franscini virallisesti.


title: Monte Verità

text: Monte Veritàssa on nykyisin Teknillisen korkeakoulun ETH Zürichin konferenssikeskus Centro Stefano Franscini ja kolmesta rakennuksesta koostuvat museo, Casa Anatta, joka on tasakattoinen puurakennus, jossa aikoinaan oli vegetaristisiirtokunnan keskus ja nykyisin paikkakunnan historiasta kertova näyttely, Casa Selma on pieni rakennus, jossa majailivat sanatoriumin auringonottajat; sekä rakennus, jossa on Elisar von Kupfferin maisemamaalaus "Siunattujen kirkas maailma". Kukkulalla on myös teepuutarha ja japanilainen teehuone.


title: Monte Verità

text: Monte Verità on kuvitteellisena aiheena Daphne du Maurierin novellissa "Monte Verità" kokoelmassa "The Apple Tree" (1952).


title: Monte Verità

text: Vuoden 2014 dokumenttielokuva "Freak out" kuvaa yhdyskunnan syntyä, kehitystä ja vaikutusta Yhdysvalloissa myöhemmin syntyneeseen hippiliikkeeseen.


title: Potenza

text: Potenza on kaupunki eteläisessä Italiassa Basilicatassa. Se on Potenzan maakunnan ja Basilicatan alueen pääkaupunki. Vuoden 2015 lopulla siellä oli 67 122 asukasta.


title: Potenza

text: Potenzan uskotaan syntyneen antiikin Rooman aikoihin, noin 300-luvulla eaa. Ensimmäisellä vuosisadalla eaa. Potenzasta tuli municipium, jolloin se alkoi kehittymään hyvän maantieteellisen sijainnin johdosta. Alarikin gootit ryöstivät Potenzan vuonna 402. Ostrogootit hallitsivat Potenzaa vuodesta 496 vuoteen 535, minkä jälkeen sitä hallitsivat vähän aikaa bysanttilaiset. Bysantin jälkeen Potenzaa hallitsivat langobardit.


title: Potenza

text: Potenza kärsi pommituksista toisessa maailmansodassa.


title: Potenza

text: Potenzan tunnetuimpia henkilöitä:


title: Potenza

text: Potenzan ystävyyskaupunkeja ovat:


title: Asti

text: Asti on kaupunki luoteisessa Italiassa Piemontessa. Se on Astin maakunnan pääkaupunki. Asti sijaitsee noin 55 kilometriä Torinosta itään. Astissa on vajaat 80 000 asukasta.


title: Asti

text: Astin tunnetuimpia henkilöitä:


title: Asti

text: Astin ystävyyskaupunkeja ovat:


title: Dieudonné M’bala M’bala

text:
Dieudonné M’bala M’bala (s. 11. helmikuuta 1966) on ranskalainen koomikko, näyttelijä ja poliitikko, joka käyttää taiteilijanimenään etunimeään Dieudonné.
Hän on ollut toistuvasti poliittisena ehdokkaana. Hän oli ehdolla muun muassa vuoden 2009 europarlamenttivaaleissa Euroopan parlamentin jäseneksi. Hän on puoliksi kamerunilainen.


title: Dieudonné M’bala M’bala

text: Dieudonné M'bala M'balaa on syytetty antisemitismistä ja hän on saanut tuomion vihapuheesta kuten holokaustin kieltämisestä.. Vuonna 2013 Ranskan sisäministeri Manuel Valls antoi , että huolimatta vihapuheestaan saamasta tuomioista M'Bala ei kunnioita lakia ja, että he etsivänsä keinoja M'Balan esiintymisten kieltämiseen. Aiemmin hänen esiintymiskumppaninaan on ollut juutalainen Élie Semoun. M'bala M'bala on Jean-Marie Le Penin ystävä, ja Le Pen on hänen tyttärensä kummi.


title: Dieudonné M’bala M’bala

text: Näyttelijänä M'bala M'bala on esiintynyt muun muassa elokuvassa "" (2002).


title: UFC 2

text: UFC 2: No Way Out oli Ultimate Fighting Championshipin järjestämä vapaaottelu-tapahtuma. Se käytiin 11. maaliskuuta 1994 Denverissä, Coloradossa Mammoth Gardensissa. Tapahtuma myös lähetettiin suorana pay-per-view -lähetyksenä.


title: UFC 2

text: UFC 2 perustui UFC 1:n tavoin turnaukseen eri kamppailulajien edustajien välillä. Uudessa tapahtumassa oli myös muutamia uudistuksia, turnaukseen osallistui kahdeksan sijasta 16 ottelijaa, ja palkintona voittajalle oli luvassa 60 tuhatta dollaria. Sääntömuutoksia ei käytännössä ensimmäiseen turnaukseen ollut.


title: UFC 2

text: Tapahtumassa teki myös ensiesiintymisensä UFC:n tuomariveteraani ""Big" John McCarthy".


title: Goúves

text: Goúves (; ) on Kreikan kylä sekä samanniminen Chersónisoksen kunnan kunnallisyksikkö (Δημοτική Ενότητα Γουβών, "Dimotikí Enótita Gouvón") ja entinen itsenäinen kunta. Se sijaitsee Iraklionin alueyksikössä Kreetan alueella. Koko kunnallisyksikön väkiluku on 10 731. Varsinaisen Goúvesin kylän väkiluku on 539 ja sen ranta-asutuksen nimeltä Káto Goúves väkiluku 2 153 (vuonna 2011).


title: Goúves

text: Varsinainen Goúvesin kylä sijaitsee ylempänä sisämaassa. Káto Goúves sijaitsee merenrannassa Kreetan pohjoisrannikolla. Se on nykyisin turistikohde. Goúvesin kunnallisyksikön naapurit ovat Néa Alikarnassós lännessä, Chersónisos idässä sekä Kastélli ja Episkopí etelässä. Pohjoisessa Goúvesin alue rajautuu Välimereen kuuluvaan Egeanmereen. Goúvesin edustalla sijaitsee asumaton Dían saari. Saari on esimerkiksi harvinaisen "kri-krin" tärkeimpiä suojelualueita. Goúvesissa toimii meribiologiainstituutti.


title: Goúves

text: Goúves oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Chersónisoksen kuntaan yhdessä Episkopín ja Málian kanssa.


title: Goúves

text: Goúvesin kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Ising

text: Ising voi tarkoittaa:


title: Páchnes

text:
Páchnes (; myös "Pákhnes", "Páhnes") on vuori Lefká Óri -vuoristossa Kreetan saarella Kreikassa. Sen korkeus on 2 453 metriä ja prominenssi 2 038 metriä. Páchnes on Kreetan toiseksi korkein vuori ja Kreikan kaikista vuorista kymmenenneksi korkein.
Páchnes sijaitsee Sfakián kunnan alueella Chanián alueyksikössä. ja kuuluu Lefká Óri -vuoristoon. Se on Lefká Órin eli ”Valkoisten vuorten” korkein huippu. Koko Kreetalla se häviää korkeudessa Ídavuoren eli Psiloreítiksen Tímios Stavróksen huipulle vain kolme metriä.


title: Páchnes

text: Vuoren huipulle on helppo kiivetä, eikä maasto ole jonkin verran patikointikokemusta omaavalle vaikeaa. Anópolin kylästä on noin kahdeksan tunnin kävelymatka huipulle. Tie yltää noin 1 950 metrin korkeuteen.


title: Australian Gutenberg-projekti

text: Australian Gutenberg-projekti on vuonna 2001 perustettu Gutenberg-projektin australialainen versio, vaikkakaan virallista yhteyttä näiden kahden projektin välillä ei ole. Sen perusti vuonna 2001 Colin Choat. Projekti sisältää sähköisiä kirjoja, jotka ovat vapaasti levitettäviä Australiassa. Kirjoja tuotetaan vapaaehtoisvoimin.


title: Australian Gutenberg-projekti

text: Nykyisin Australian Gutenberg-projekti sisältää enemmän sähköisiä kirjoja kuin alkuperäinen Gutenberg-projekti. Tämä johtui pääasiassa Australian tekijänoikeuslaista, joka aikaisemmin vapautti teosten tekijänoikeudet 50 vuotta tekijän kuoleman jälkeen. Euroopassa ja monissa muissa maissa suoja-aika on 70 vuotta. Australian tekijänoikeuslainsäädäntöä muutettiin vuonna 2005 siten, että materiaali, jonka tekijänoikeus oli rauennut ennen 1. tammikuuta 2005, on vapaassa levityksessä. Tuosta päivästä eteenpäin sovelletaan 70 vuoden aikaa. Eli esimerkiksi vuonna 1954 kuolleen teokset ovat vapaassa levityksessä jos ne julkaistiin tuona vuonna. Vuonna 1955 ja sen jälkeen kuolleiden julkaisut ovat sitä aikaisintaan 1. tammikuuta 2026.


title: Emil Pesonen

text: Emil Juhana Pesonen () oli suomalainen poliitikko. Hänen puolueensa oli Kansallinen Kokoomus.


title: Emil Pesonen

text: Pesonen toimi kansanedustajana lokakuusta 1930 elokuuhun 1933 ja hän oli jäsenenä eduskunnan kulkulaitosvaliokunnassa, lakivaliokunnassa ja suuressa valiokunnassa. Hänet valittiin eduskuntaan vaaleissa 1930 Mikkelin läänin vaalipiiristä. Hän vaikutti poliittisella urallaan myös Kerimäen kunnallispoliikassa. Hän toimi Kerimäen kunnanvaltuuston ja sitä edeltäneen kuntakokouksen jäsenenä ja puheenjohtajana sekä kunnan kunnallislautakunnan jäsenenä. Vuonna 1948 hänelle myönnettiin kunnallisneuvoksen arvonimi.


title: Emil Pesonen

text: Maanviljelijäperheeseen syntynyt, kansakoulun, kansanopiston ja maamieskoulun käynyt Pesonen oli itsekin varsinaiselta ammatiltaan maanviljelijä. Hän viljeli maata Kerimäellä vuodesta 1904 alkaen. Hän toimi myös maallikkotuomarina, lautamiehenä, ja sai herastuomarin arvonimen.


title: Emil Pesonen

text: Pesonen oli naimisissa Lilli Emilia Kuosman kanssa. He avioituivat vuonna 1905. Pesonen kuoli huhtikuussa 1958, 74-vuotiaana.


title: Let George Do It

text: Let George Do It oli yhdysvaltalainen radiokuunnelmasarja, jota Mutual Broadcasting System esitti 18. lokakuuta 1946 – 27. syyskuuta 1954. Pääroolissa, yksityisetsivä George Valentinena, esiintyi Bill Bailey, lukuun ottamatta sarjan viimeisiä jaksoja, joissa hänet korvasi Olan Soule. Sarjaa lähetettiin ainoastaan Yhdysvaltain länsirannikolla, lukuun ottamatta uusintoja, joita lähetettiin New Yorkista 20. tammikuuta 1954 – 12. tammikuuta 1955. Sarjan sponsorina oli Standard Oil.


title: Maggie Reilly

text: Maggie Reilly (s. 15. syyskuuta 1956 Glasgow) on skotlantilainen laulaja. Hänet tunnetaan yhteistyöstään Mike Oldfieldin kanssa 1980-luvulla sekä vuonna 1992 alkaneesta soolourastaan.


title: Maggie Reilly

text: Maggie Reilly syntyi Glasgow’ssa vuonna 1956. Hänen ensimmäinen yhtyeensä oli paikallinen bluesyhtye nimeltä Joe Cool. Se vaihtoi nimekseen Cado Belle ja julkaisi yhden albumin ja EP:n ennen hajoamistaan vuonna 1977. Reilly toimi sen jälkeen sessiolaulajana ja lauloi Riotous Assembly -triossa.


title: Maggie Reilly

text: Reilly tutustui muusikko Mike Oldfieldiin vuonna 1979 ja lauloi sen jälkeen Oldfieldin albumeilla "QE2", "Five Miles Out", "Crises", "Discovery" ja "Earth Moving". Reillyn ensimmäinen soololevy oli cover-single ”As Tears Go By” vuonna 1984. Sitä seuranneina vuosina hän kasvatti lapsiaan ja lauloi vain harvakseltaan. Hänen ensimmäinen sooloalbuminsa "Echoes" julkaistiin vuonna 1992. Sen jälkeen hän on julkaissut lisää sooloalbumeja.


title: Silppuri

text: Silppuri on silppuamiseen käytettävä kone. Esimerkkejä silppureista ovat maataloudessa käytettävä niittosilppuri, joka silppuaa ruohoa karjan rehuksi, ja metsätaloudessa käytettävä haketin, jolla silputaan oksia ja muuta puuainesta polttoaineeksi. Muista maatalouskoneista myös leikkuupuimurissa on silppuri, joka silppuaa oljet peltoon silloin, kun niitä ei tarvita kuivikkeeksi tai muuhun käyttöön. Pienempiä silppureita käytetään puutarhanhoidossa pienennettäessä oksia kompostiin. Toimistovälineisiin kuuluu asiakirjasilppuri, jolla tuhotaan hävitettävät asiakirjat.


title: Shōjo kakumei Utena

text: Shōjo kakumei Utena (, suom. "Vallankumouksellinen Utena-tyttö") on 1990-luvun loppupuoliskolla Japanissa tehty manga- ja animesarja. Mangajulkaisun piirsi Chiho Saitō ja animen ohjasi Kunihiko Ikuhara, molemmat Be-PaPas-taiteilijaryhmän jäseniä. Mangan ensimmäinen osa julkaistiin "Ciao"-lehden kesäkuun 1996 numerossa ja 39-jaksoinen anime sai ensiesityksensä televisiossa vuonna 1997. Vuosituhannen lopulla sarjaa täydennettiin Ikuharan ohjaamalla ja Yōji Enokidon kirjoittamalla anime-elokuvalla "Shōjo kakumei Utena – Adolescence mokushiroku" (), jonka ensi-ilta oli Japanissa 14. elokuuta 1999. Myös elokuvasta on olemassa mangaversio. TV-sarjan, mangan ja elokuvan välillä on eroja ja ristiriitojakin, mutta ne myös osittain täydentävät toisiaan.


title: Shōjo kakumei Utena

text: Tarinaan perustuen on tehty muutama näytelmä, joita on esitetty Tokiossa ja Hyōgon prefektuurissa vuosina 1997, 1999 ja 2000. Lisäksi Sega julkaisi vuonna 1998 Sega Saturn -konsolillaan pelattavan Utena-pelin nimeltä "Shōjo kakumei Utena: Itsuka Kakumeisareru Monogatari" (). Peli julkaistiin vain Japanissa ja se sijoittuu animesarjan kahdeksannen ja yhdeksännen jakson väliin.


title: Shōjo kakumei Utena

text: Tarinan päähenkilö on teini-ikäinen, poikamainen orpotyttö Utena Tenjō. Hänellä on lapsuudestaan saakka ollut mielessään selittämätön muistikuva siitä, miten tuntematon "prinssi" lohdutti häntä vanhempien menettämisen jälkeen ja antoi Utenalle ruusukuvioidun sormuksen. Sankari teki Utenaan niin vahvan vaikutuksen, että tämä haluaa itsekin tulla urheaksi "prinssiksi". Niinpä Utena käyttää koulussaan, Ōtori-akatemiassa, pojille tarkoitettua koulupukua ja käyttäytyy varsin poikamaisesti. Suurin osa koulun muista tytöistä kunnioittaa häntä.


title: Shōjo kakumei Utena

text: Utena joutuu keskelle outoa tapahtumaketjua puolustaessaan ystäväänsä Wakaba Shinoharaa. Koulun ilmoitustaululle ilmestyy kaikkien nähtäville rakkauskirje, jonka Wakaba kirjoitti oppilasneuvoston varajohtajalle Kyōichi Saionjille. Kyōichi kuvailee kirjettä typeräksi eikä ole pahoillaan sen julkistamisesta. Kyōichi on myös kendō-kerhon johtaja, joten Wakaballe myötätuntoinen Utena haastaa hänet kaksintaisteluun. Kyōichi ottaa haasteen vastaan ja kamppailee miekoin Utenaa vastaan erikoisella taisteluareenalla, jonka yläpuolella leijuu linna. Utena voittaa taistelun ja luulee asian päättyvän siihen, mutta saakin tietää, että Kyōichin kaltoin kohtelemasta tyttöystävästä Anthy Himemiyasta tulee nyt väistämättä Utenan morsian, vieläpä vastoin Utenan tahtoa. Anthy kertoo Utenalle olevansa "Ruusumorsian", joka kuuluu automaattisesti kaksintaistelun voittajalle ja jonka täytyy totella kulloiseltakin kihlatultaan tulevia käskyjä. Anthyn vapaa tahto on hyvin vähäinen ja eräiden sarjan henkilöiden mielestä jopa olematon. Utena toivoo Anthyn elävän kuten tavalliset tytöt, vaikka hän itsekään ei ole kovin tavallinen. Oppilasneuvoston – joka muistuttaa pikemminkin salaseuraa kuin tavallista oppilaskuntaa – jäsenet uskovat Anthyn olevan avain salaperäisen, vallankumouksellisen voiman saavuttamiseen. Niinpä he haluavat voittaa Utenan taisteluareenalla ja saada Anthyn itselleen. Oppilasneuvoston jäsenet vastaanottavat kirjeitse toimintaohjeita ja tietoja "Maailmanlopulta". Nimimerkin takana on akatemian virkaatekevä johtaja ja Anthyn veli Akio Ōtori. Estääkseen Anthyn joutumisen muiden käskyvaltaan Utena joutuu yhä uusiin kaksintaisteluihin. Hän saa vastaansa myös taistelemaan suostuteltuja "mustan ruusun" kantajia ja kehittyy vähitellen yhä etevämmäksi miekkailijaksi.


title: Shōjo kakumei Utena

text: "Shōjo kakumei Utena" koostuu neljästä osasta eli saagasta. Suomennettuina niiden nimet ovat Oppilasneuvostosaaga ("Seitokaihen", animen jaksot 1-13), "Mustan ruusun" saaga ("Kurobarahen", jaksot 14-24), Akio Ōtori -saaga ("Ōtori Akio -hen", jaksot 25-33) ja Maailmanloppusaaga ("Mokushirokuhen", jaksot 34-39). Tarina saattaa toistuvine prinssi- ja prinsessaviittauksineen tuoda mieleen lastensadut, mutta kontrastina niille sarja sisältää hyvinkin raakoja elementtejä, kuten sukurutsaa, itsemurhayrityksen ja joukkomurhan.


title: Shōjo kakumei Utena

text: "Shōjo kakumei Utena" on vahvasti metafyysinen tarina. Perusrakenteeltaan se muistuttaa eräitä tunnetumpia japanilaisia taikatyttösarjoja, mutta on huomattavan monitulkintainen.


title: Shōjo kakumei Utena

text: Japanilaisen populaarikulttuurin piirissä on länsimaalaista enemmän totuttu kuulemaan tarinoita, joissa antagonistilla on pahan lisäksi hyväkin puolensa. Tällöin mustavalkoista puhtaan hyvän ja puhtaan pahan välistä vastakkainasettelua ei tapahdu. Utena hyödyntää pitkälti tätä kerrontatapaa, vaikkakin tarinan lopussa Akio Ōtori nousee Utenan päävastustajaksi ja lähes puhtaan pahan ilmentymäksi. Utenan muiden taisteluparien tekojen motiivit ovat yleensä jonkin verran hyväksyttävämpiä, joskin yksilökohtaiset erot ovat suuria. Esimerkiksi oppilasneuvoston jäsenet vertaavat itseään kananpoikaan, jonka on rikottava munansa kuori voidakseen syntyä ja elää. Vertauksessa on vaikutteita Hermann Hessen "Demian"-romaanista. Kuorella oppilasneuvoston jäsenet viittaavat maailmaan, jossa heidän on toteutettava vallankumous sillä voimalla, jonka he toivovat saavuttavansa Anthyn avulla. Tämän suunnitellun vallankumouksen yksityiskohtainen sisältö pysyy salaisuutena ja onkin mahdollista, että kaikilla jäsenillä on siitä erilainen käsitys.


title: Shōjo kakumei Utena

text: Kaksintaistelut toistuvat sarjassa säännöllisesti. Ne ovat visuaalisesti näyttäviä, mutta eivät ole lukijoille ja katsojille pelkkää silmänruokaa tai osa tarinan juonta, vaan symboloivat erilaisia asioita ja tunteita. Osa taisteluista liittyy yleismaailmallisiin olioihin, jotkut taas ovat henkilökohtaisia. Monien kamppailujen merkitykset jäävät tarinassa selittämättä, mutta kaksintaistelut edustavat ainakin ystävyyttä, valintoja, syytä, rakkautta, ihailua, luottamusta, itseä ja vallankumousta.


title: Shōjo kakumei Utena

text: Utena pyrkii kasvamaan prinsessoja pelastavaksi prinssiksi, vaikka on itse tyttö. Perinteisiä sukupuolirooleja ei kuitenkaan kritisoida sarjassa yksipuolisen tuomitsevasti, vaan niitä kommentoidaan eri hahmojen näkökulmista. Sukupuoliteemaan liittyen tarinassa on katsottu olevan yhtäläisyyksiä länsimaissa 1900-luvun alkupuolella vaikuttaneeseen feminismin muotoon.


title: Shōjo kakumei Utena

text: Tarinassa leikitellään myös sillä, kuinka ohjailtavissa ja harhaanjohdettavissa ihminen on. Tätä teemaa käsitellään "Mustan ruusun" saagassa, joka löytyy mangasta ja animesarjasta, mutta ei elokuvasta. Saagassa epätoivoisille ihmisille tarjotaan lohtua väittämällä, että se tie, joka heidän pitää valita, on jo valmisteltu heitä varten. Tämä ajatus miellyttää ahdistuksesta ja vihasta kärsiviä ihmisiä niin paljon, että he suostuvat ryhtymään "mustan ruusun" kantajiksi, joiden päämääränä on taistella Utenaa vastaan ja surmata Anthy. He luulevat näitä tavoitteita omikseen, vaikka ne on väkisin – tai ainakin puoliväkisin – tyrkytetty heille. Taisteluiden jälkeen he eivät kuitenkaan muista tapahtumista mitään. Tämä voidaan tulkita joko negatiivisten muistojen torjumiseksi tai hypnoosin jälkitilaksi.


title: Shōjo kakumei Utena

text: Sarjassa voidaan nähdä viittaus tuhansia vuosia vanhaan myyttiin feenikslinnusta, joka palaa tuhkaksi ja syntyy uudelleen. Mikage-seminaarin johtajan Sōji Mikagen muistikuvan mukaan Ōtori-akatemian alueella riehui vuosia sitten nuoren Mamiya-pojan sytyttämä tulipalo, jossa sata ihmistä menetti henkensä. Mikage puolusti tätä murhapolttoa ja sanoi kuolleiden olleen välttämätön uhri, jota tarvitaan tulevien tapahtumien polttoaineeksi samaan tapaan kuin nykyään saadaan energiaa kauan sitten kuolleiden eliöiden jäänteistä muodostuneista fossiilisista polttoaineista. Sarjassa kuitenkin vihjataan, että Mikagen käsitys tapahtumista onkin virheellinen ja että todellisuudessa tulipalo ei ollut Mamiyan sytyttämä eikä siinä kuollut ketään. Joka tapauksessa Mikage haaveilee feeniksmäisestä kuolemattomuudesta, joka saavutetaan, jos Ōtori-akatemiasta avataan tie ikuisuuteen. Sana "ōtori" tarkoittaa suomeksi "koiraspuolista feenikslintua".


title: Shōjo kakumei Utena

text: Koko tarina ja erityisesti sen lopetus on nähtävissä kuvauksena siirtymisestä lapsuudesta aikuisuuteen. Animeohjaaja Kunihiko Ikuhara on "Shōjo kakumei Utena – Adolescence mokushiroku" -elokuvan kommenttiraidalla ilmaissutkin, että juuri tämä oli tekijöiden mielessä tarinaa luotaessa. Havaitessaan, että aikuisten maailma on raadollinen ja likainen, ihminen voi joko tarrautua suojattuun mutta rajattuun lapsuusympäristöön – jota tarinassa edustaa Ōtori-akatemia – tai suunnata kohti tuntemattomampaa ja turvattomampaa aikuisuutta. Elokuvassa Utena ja Anthy tulevat siihen tulokseen, että on parasta poistua akatemiasta avaraan ulkomaailmaan, vaikka sen hintana onkin lapsille tyypillisistä kauniista unelmista luopuminen. Ulkomaailmassa he voivat rakentaa tiet itselleen, mutta akatemiaan jäädessään he olisivat olleet kuin kaksi nukkea, jotka kulkevat vain jo valmiiksi tehtyjä polkuja pitkin.


title: Shōjo kakumei Utena

text: Sarja hyödyntää useita taiteellisia tehokeinoja, kuten futuristista arkkitehtuuria, ruusujen suurta määrää, näyttäviä autoja sekä varjoteatteria. Tarinan elokuvaversiossa eräät hahmot muuttuvat autoiksi. Elokuvassa myös vesi on yksi keskeisistä tehosteista.


title: Shōjo kakumei Utena

text: Toisin kuin esim. ruusut ja arkkitehtuuri, varjoteatteriosuudet eivät animesarjassa useimmiten sulaudu varsinaisen tapahtumajatkumon ja -ympäristön osiksi, vaan ovat "tarina tarinassa" tai metaforamainen yhteenveto sarjan käänteistä ja tilanteista. Elokuvaversiossa varjokuvat ottavat eräänlaisen toimittajan roolin.


title: Shōjo kakumei Utena

text: Niin "Shōjo kakumei Utenan" juonessa kuin visuaalisissa yksityiskohdissakin on nähtävissä viittauksia muihin manga- ja animesarjoihin. Osa tarinan piirteistä on esimerkiksi varsin samanlaisia kuin 1970-luvulla tehdyssä "Lady Oscar" -sarjassa.


title: Shōjo kakumei Utena

text: "Anime-lehden" entinen päätoimittaja Jari Lehtinen on kuvaillut sarjojenvälisiä yhtäläisyyksiä: ""Utena" on shōjokertomus, joka parodioi kaikkia shōjon konventioita ja samalla esittää jotakin aivan muuta. Tyylillisesti Saitō on lähellä klassista Riyoko Ikedaa. Henkilöt ovat ikedamaisen komeita, mahdollisimman kaukana taikatyttösöpöilystä. Utenan koulu muistuttaa monessa suhteessa sitä mitä oli jo nähty 1980-luvulla Ikedan "Oniisama e...:ssä". Molemmat laitokset, "Oniisama e...:n" Seiran ja "Utenan" Ōtori ovat eliittikouluja, jonne on yhtä vaikeaa päästä sisään kuin ulos. Molemmissa valtaa pitää oppilasneuvoston nimellä kulkeva juntta, jolla on omat suunnitelmansa. [...] Päähenkilö Utena Tenjō on kolmas painos androgyynisestä shōjosankarista, viimeisin luku perinteessä jonka Sapphire aloitti ja jota Lady Oscar jatkoi."


title: Shōjo kakumei Utena

text: Vanhemman animen ja mangan lisäksi vaikutteita löytyy myös elokuvista ja teatteritaiteesta, erityisesti Shūji Terayaman ohjaustyylistä, jota animeohjaaja Kunihiko Ikuhara arvosti.


title: Shōjo kakumei Utena

text: Animesarjassa ja elokuvassa musiikilla on tärkeä osuus. Kaksintaisteluiden taustalla kuullaan kuorolauluja, jotka on tehnyt edellä mainitun Shūji Terayaman pitkäaikainen yhteistyökumppani J. A. Seazer. Näiden laulujen sanoitukset ovat historiallis-mytologisia ja jokaiselle taistelulle on oma laulunsa.


title: Shōjo kakumei Utena

text: Aina Utenan saapuessa taisteluareenalle soitetaan ja lauletaan Seazerin kirjoittama "Zettai unmei mokushiroku", joka näin ollen esitetään lähes jokaisessa animen jaksossa. Kappaleesta kuullaan sarjassa kaksi hieman erilaista versiota ja elokuvassa vielä kolmaskin versio, mutta erilaisessa asiayhteydessä.


title: Shōjo kakumei Utena

text: Soitinmusiikista vastasi Shinkichi Mitsumune. Hänen pianosävelmäänsä "The Sunlit Garden" soitetaan animesarjassa useasti ja eräässä jaksossa sen sanotaan olevan tunnettu teos. Mitsumune osallistui myös joidenkin kaksintaistelulaulujen tekemiseen.


title: Shōjo kakumei Utena

text: Masami Okui lauloi animesarjan alkumusiikkina ja elokuvan autoilukohtauksen musiikkina käytetyn laulun "Rinbu Revolution" sekä elokuvan tanssikohtauksen aikana esitetyn popballadin "Toki ni ai wa". "Rinbu Revolution" kuului Okuin konserttiohjelmistoon vielä ainakin vuonna 2008.


title: Shōjo kakumei Utena

text: Kaiken kaikkiaan "Shōjo kakumei Utenaan" liittyvää musiikkia on julkaistu ainakin kymmenen CD-levyn verran.


title: Shōjo kakumei Utena

text: Animesarja voitti vuonna 1997 Kōbessa järjestetyssä Animation Kōbe '97 -tapahtumassa paras TV-animaatio -palkinnon, ja lisäksi ohjaaja Kunihiko Ikuhara palkittiin samassa tilaisuudessa Kōbe-palkinnolla.


title: Tarvasjoen kotiseutumuseo

text: Tarvasjoen kotiseutumuseo on Tarvasjoella sijaitseva museo. Museo sijaitsee vanhassa pitäjänmakasiinissa Tarvasjoen kirkon vierellä ja sitä ylläpitää Tarvasjoen kotiseutuyhdistys. Museo on avoinna ainoastaan kesäisin.


title: Tarvasjoen kotiseutumuseo

text: Museossa on esillä paikkakuntalaista esineistöä sekä joka kesä vaihtuva teemanäyttely.


title: Rio All Suite Hotel and Casino

text: Rio All Suite Hotel and Casino on Harrah's Entertainmentin omistama hotelli, kasino ja huvikeskus Las Vegasin Stripillä Paradisen alueella Yhdysvaltain Nevadan osavaltiossa. Se tunnetaan paremmin nimellä Rio. Hotellissa on 2 563 huoneistoa, kaikki sviittejä.


title: Rio All Suite Hotel and Casino

text: Riossa on pelattu World Series of Pokerin vuosittaiset turnaukset vuodesta 2005 alkaen. Rion vakio-ohjelmia on Penn & Tellerin show (vuodesta 2001).


title: Fredrika Lovisa Lindqvist

text: Fredrika Lovisa Lindqvist (22. helmikuuta 1786 Turku – 14. huhtikuuta 1841 Tukholma, Ruotsi) oli suomalainen ruotsiksi kirjoittanut kirjailija.


title: Fredrika Lovisa Lindqvist

text: Lindqvist jonka isä oli Turun akatemian professori J. H. Lindqvist ja kummisetä Henrik Gabriel Porthan oli jo nuorena kiinnostunut opiskelusta ja kirjoittamisesta. Hän muutti Turun palon 1827 jälkeen Ruotsiin jossa hän julkaisi 1838 neljän novellin kokoelman "Dikter i prosa".


title: Ragnhild Aamodt

text: Ragnhild Margrethe Aamodt (s. 9. syyskuuta 1980 Sarpsborg) on norjalainen käsipalloilija ja olympiavoittaja. Hän edustaa nykyisin tanskalaisseura FC Midtjylland Håndboldia.


title: Ragnhild Aamodt

text: Aamodt debytoi Norjan maajoukkueessa vuonna 2002. Päättäessään maajoukkueuransa maaliskuussa 2009 hän oli pelannut 133 ottelua, joissa oli tehnyt 314 maalia. Norjan joukkueessa Aamodt oli mukana voittamassa olympiakultaa Pekingissä 2008, MM-hopeaa Ranskassa 2007 ja EM-kultaa vuosina 2004, 2006 ja 2008.


title: Ragnhild Aamodt

text: Aamodt on 163 senttiä pitkä.


title: Petra Foundation

text: Petra Foundation eli Petra Flanders stiftelse för integrerad vård on suomalainen säätiö, jonka tarkoituksen on parantaa syöpäpotilaiden elämänlaatua, silloin kun koululääketiede ei enää pysty heitä auttamaan.


title: Petra Foundation

text: Säätiö järjestää kokouksia ja seminaareja ja tukee kokonaisvaltaisen hoidon tutkimusta, jonka kohteena ovat psyyken merkitys ihmiskehon parantamisessa ja psyykkisten tekijöiden vaikutus ihmisten terveydentilaan.


title: Ptolemaios XI

text: Ptolemaios XI (Ptolemaios XI Alexanteri II, , Ptolemaĩos Aléxandros) oli Ptolemaiosten hallitsijasukuun kuuluva kuningas, joka hallitsi Egyptiä muutaman päivän ajan vuonna 80 eaa.


title: Ptolemaios XI

text: Ptolemaios XI:n isä oli kuningas Ptolemaios X Aleksanteri, ja hänen äitinsä oli joko Kleopatra Selene I tai Berenike III. Ptolemaios IX Lathryos oli tullut Ptolemaios X:n jälkeen uudestaan kuninkaaksi. Hän kuoli vuonna 81 tai 80 eaa. ilman laillista peristä, minkä vuoksi hänen leskensä Berenike III (Kleopatra Berenike) hallitsi jonkin aikaa yksin. Kuitenkin roomalainen Lucius Cornelius Sulla vaati Egyptin hallitsijaksi jotakuta Roomalle myötämielistä henkilöä, ja sen vuoksi hän lähetti Ptolemaios X:n tuolloin Roomassa asuneen nuoren pojan Egyptiin pyrkien oikeuttamaan tämän selvän puuttumisen Egyptin asioihin tämän pojan tahdolla.


title: Ptolemaios XI

text: Ptolemaios XI meni myös naimisiin Kleopatra Bereniken kanssa, joka oli hänen äitipuolensa ja sisarpuolensa tai eräiden lähteiden mukaan hänen äitinsä. Kuitenkin 19 päivää häiden jälkeen Ptolemaiois murhasi puolisonsa tuntemattomista syistä, vaikka tämä oli hyvin suosittu. Välittömästi tämän jälkeen Aleksandrian asukkaat lynkkasivat Ptolemaioksen.


title: Ptolemaios XI

text: Ptolemaios XI:n seuraaja oli Ptolemaios XII.


title: Deniz Baykal

text: Deniz Baykal (s. 20. heinäkuuta 1938 Antalya) on turkkilainen lakimies ja tasavaltalaisen kansanpuolueen poliitikko. Hän suoritti yliopisto-opintonsa Turkissa ja Yhdysvalloissa. Hän pääsi Turkin parlamenttiin vuonna 1973. Myöhemmällä urallaan hän on toiminut muun muassa maansa ulko- ja varapääministerinä. Hän oli puolueen johtaja 10. toukokuuta asti, kunnes joutui eroamaan seksiskandaalin vuoksi.


title: Giannelli

text:
Giannelli on italialainen tehoputkien sekä äänenvaimentimien valmistaja.
Giannelli valmistaa äänenvaimentimia ja tehoputkia moottoripyöriin, mopoihin ja skoottereihin. Suomessa Giannelli tuotteita edustavat Mopo Sport sekä Duell Bike Center.


title: Herman Emanuel Hornborg

text: Herman Emanuel Hornborg (15. helmikuuta 1774 Koivisto – 18. marraskuuta 1843 Uusikirkko) oli suomalainen kirurgi, pappi ja runoilija.


title: Herman Emanuel Hornborg

text: Hornborgin vanhemmat olivat Koiviston kirkkoherra Bogislaus Hornborg ja Maria Elisabet Wirenius. Hornborg opiskeli neljä vuotta Pietarin kirurgisessa instituutissa ja toimi sitten kolme vuotta sairaalakirurgina Pietarissa ennen kuin hän aloitti teologian opinnot Turun akatemiassa 1798. Hornborg vihittiin papiksi 1799 ja hän oli Kivennavan kirkkoherran apulaisena 1799–1802, armovuodensaarnaajana Sortavalassa 1802–1806 sekä kappalaisena Sortavalassa 1806–1808 ja Uudellakirkolla 1808–1843.


title: Herman Emanuel Hornborg

text: Hornborg kirjoitti kokoelman suomenkielisiä satuja jotka hän julkaisi 1818. Tätä kokoelmaa on pidetty ensimmäisenä suomenkielisenä lastenkirjana. Hänen runojaan julkaistiin myös sanomalehdssä.


title: Kun taivas putoaa...

text: Kun taivas putoaa... on Risto Jarvan ohjaama, lehdistön maailmaan sijoittuva elokuva vuodelta 1972.


title: Kun taivas putoaa...

text: Filmin kuvitteellisen "keltaisen lehden" esikuvana on yleisesti pidetty "Hymy"-lehteä ja Erkki Pajalan esittämää sensaatioreportteria Hymyn tähtitoimittajan Veikko Ennalan alter egona.


title: Jon Robert Holden

text: Jon Robert ”J. R.” Holden (, s. 10. elokuuta 1976 Pittsburgh, Pennsylvania, Yhdysvallat) on yhdysvaltalais-venäläinen kilpauransa päättänyt koripalloilija, pelipaikaltaan takamies.


title: Jon Robert Holden

text: Holden pelasi vuodet 1994-1998 Bucknellin yliopistossa NCAA:n 1. divisioonassa. Hän pelasi myös Riian ASK/Broconi/CMT:ssä, Belgian Telindessä, Kreikan AEK Ateena BC:ssä ja TsSKA Moskova -seuroissa.


title: Jon Robert Holden

text: Holden voitti koripallon Euroopan mestaruuden Venäjän koripallomaajoukkueessa vuonna 2007. Hän heitti ratkaisevan korin loppuottelussa Espanjaa vastaan.


title: Robert Axelrod

text: Robert Axelrod (s. 29. toukokuuta 1949 New York, New York) on yhdysvaltalainen näyttelijä, joka tunnetaan paremmin useista äänirooleistaan. Kenties hänen tunnetuin ääniroolinsa on Lordi Zedd, jonka roolissa Axelrod ääninäytteli televisiosarjassa "Mighty Morphin Power Rangers".


title: Robert Axelrod

text: Axelrod aloitti televisiossa näyttelemisen varsin myöhään ollessaan 36-vuotias. 1980-luvulta lähtien hän on useimmiten näytellyt independent-elokuvissa, kuten "Victims!", "Vaarojen rajamaa", "Terror on Alcatraz", "Jack Murphyn laki", "Väkivallan vihollinen 4", "Kielletty kohde" ja "Kunnes kuolema erottaa". 1990-luvulla Axelrodia kuultiin myös lukuisissa englanniksi dubatuissa animesarjoissa ja elokuvissa, kuten "Robotech", "Akira", "Digimon Zero Two", "Ghost in the Shell – aaveääni" ja "". Samaan aikaan hän sai uransa merkittävimmän roolin toimiessaan yhden Power Rangersien pääpahiksista Lordi Zeddin äänenä. Axelrod toimi hahmon roolissa sarjoissa "Mighty Morphin Power Rangers", "Mighty Morphin Alien Rangers" ja "Power Rangers Zeo". Hahmo esiintyi myös hivenen pienemmissä rooleissa elokuvassa "Power Rangers" ja televisiosarjassa "Power Rangers in Space". Hän ääninäytteli Power Rangersin aikana myös muita hahmoja, kuten Finsteriä ensimmäisessä sarjassa, sekä muita sivuhahmoja "Power Rangers Lost Galaxyssa" ja "ssa"


title: Robert Axelrod

text: Axelrodilla oli myös vierailevarooli animaatiosarjassa "Hämähäkkimies" vuosina 1995 ja 1997 toimiessaan Microchipin äänenä.


title: Ella Bohlin

text: Ella Elin Nikolina Bohlin (s. 17. tammikuuta 1979) on ruotsalainen kristillisdemokraattien poliitikko. Hän toimi vuosina 2005–2008 kristillisdemokraattinuorten puheenjohtajana, jona häntä edelsi Erik Slottner. Vuonna 2009 hän oli ehdolla Euroopan parlamentin jäseneksi. Hän on aiemmin ollut jäsenenä Elämän Sanassa.


title: Ella Bohlin

text: Bohlin sanoi aiemmin olevansa kreationisti. Hän myös sanoi, että luomisnäkemystä tulisi opettaa kouluissa vaihtoehtona evoluution rinnalla. Myöhemmin hän on ottanut puheitaan takaisin. Hän on sanonut, ettei aiemmin tiennyt kreationisti-käsitteen merkitystä. Hän on myös sanonut, että Darwinin evoluutioteoria tulee olemaan jatkossakin biologianopetuksessa hallitsevassa asemassa ja että hänellä ei ole aikeita muuttaa asiaa.


title: Ella Bohlin

text: Vuonna 2005 Bohlin sai Vetenskap och Folkbildningin huumorimielisen "Årets förvillare" -palkinnon "halustaan rinnastaa luomisusko ja tiede ruotsalaisissa kouluissa".


title: Kate Mara

text: Kate Rooney Mara (s. 27. helmikuuta 1983 Bedford, New York, Yhdysvallat) on yhdysvaltalainen elokuva- ja televisionäyttelijä. Hänen ensimmäinen elokuvansa oli "Random Hearts – oikukkaat sydämet" vuonna 1999. Muita merkittäviä rooleja Maralla on ollut elokuvissa "Brokeback Mountain" (2005), "Shooter" (2007), "Fantastic Four" (2015) ja "Yksin Marsissa" (2015). Mara on näytellyt myös televisiosarjoissa "American Horror Story" ja "House of Cards".


title: Kate Mara

text: Kate on näyttelijä Rooney Maran isosisko.


title: Nova Creu Alta

text: Estadi Municipal de la Nova Creu Alta on jalkapallostadion Sabadellissa Espanjan Kataloniassa. Se sijaitsee kaupungin keskustan länsipuolella Plaça Olímpian tuntumassa. Stadionin yleisökapasiteetti on 11 981.


title: Nova Creu Alta

text: Nova Creu Alta avattiin 20. elokuuta 1967, josta lähtien se on toiminut kaupungin seuran Centre d’Esports Sabadellin kotistadionina. Espanjan jalkapallon korkeimman sarjatason Primera Divisiónin otteluita stadionilla on pelattu vuosina 1967–1972 ja 1986–1988. Kaudella 1969–1970 stadionilla pelattiin myös Messukaupunkien cupia Sabadellin osallistuessa kilpailuun.


title: Nova Creu Alta

text: Nova Creu Alta oli yksi Barcelonan olympialaisten jalkapalloturnauksen ottelupaikoista, ja sillä pelattiin alkulohkojen B, C ja D otteluita.


title: Piirrä ja Arvaa

text:
Piirrä ja Arvaa on lautapeli. Pelissä yritetään saada pelikavereita arvaamaan tietty sana piirtämällä se paperille.
Piirrä ja arvaa -kuva-arvoituspelejä valmistaa suomalainen Tactic Games Oy Tactic-tuotemerkin alla.


title: Piirrä ja Arvaa

text: Ensimmäinen pelaaja heittää arpakuutiota ja ottaa pakasta kortin. Ruutu, johon arpakuution osoittamalla silmäluvulla liikutaan, määrää sen, mitä kortin sanaa käytetään. Vuorossa oleva pelaaja katsoo sanan mutta ei näytä sitä muille. Tämän jälkeen hän alkaa piirtää sitä paperille, tavoitteenaan saada muut arvaamaan kyseessä oleva sana. Aikaa piirtämiseen ja arvaamiseen on tiimalasin näyttämä aika. Oikein arvatusta sanasta saa pisteen ja pääsee liikkumaan pelilaudalla.


title: Piirrä ja Arvaa

text: Piirrä ja Arvaa Junior on lastenversio alkuperäisestä Piirrä ja Arvaa -lautapelistä. Jokaisessa kortissa on yksi kuva lukutaidottomia lapsia varten ja kolme sanaa jaettuna eri aihealueisiin, jotka ovat esineet, eläimet ja luonto sekä nimet ja hahmot. Sanat ovat helpompia kuin alkuperäisessä pelissä. Peliä suositellaan yli 5-vuotiaille.


title: Sou

text: Sou (vuoteen 1715 "sol" < ) on vanha ranskalainen raha. Merovingiajalla ne lyötiin kullasta. Vuonna 1266 rahoja alettiin valmistaa hopeasta ja niistä käytettiin nimitystä "gros tournois." Tällöin oli 1 sou = 12 denier = 1/20 livre. "Sou parisis" oli 15 denieriä. 1700-luvulla sout valmistettiin kuparista ja Ranskan suuren vallankumouksen aikoihin kellometallista.


title: Sou

text:
Vuonna 1795 Ranskassa otettiin käyttöön uusi rahayksikkö, Ranskan frangi, joka jakautui 100 centimeen. Viimeiset varsinaiset sout eli 1/20 livren rahat valmistettiin 1803.
Nimitystä sou käytettiin kuitenkin tämän jälkeenkin yleisesti viiden vanhan centimen kolikosta siihen saakka, kunnes ne vuonna 1940 jäivät pois käytöstä. Vuonna 1960 Ranskassa tuli käyttöön uusi frangi, joka vastasi 100 vanhaa frangia, mutta tämän jälkeen ei uudesta viiden centimen kolikosta juuri käytetty sou-nimitystä.


title: Koululääketiede

text: Koululääketiede tarkoittaa yleisesti hyväksyttyä ja lääketieteen oppilaitoksissa opetettua lääketiedettä, jossa sovelletaan luonnontieteellisiä menetelmiä (luonnonlääkinnän, ihmeparannuksen yms. vastakohtana). Lääketieteestä käyttävät nimitystä koululääketiede etenkin uskomuslääkinnän edustajat. Koululääketiede-termi on suomennos saksankielisestä termistä "Schulmedizin", jonka piiriin luetaan se, mitä lääkärikoulussa opetetaan.


title: Koululääketiede

text: Lääketiede perustuu tieteelliseen näyttöön. Se käyttää menetelmiä, joiden teho koetellaan tiettyjen mallien mukaan tehdyillä kokeilla, jotka ovat toistettavissa. Tulosten on oltava luotettavia ja merkittäviä, niin että riittävän suurella osalla tutkimuspotilaista on saavutettavissa hoitovaste. Yksittäistapauksessa tehoavalta vaikuttava menetelmä ei kuulu ”koululääketieteen” piiriin. Oireiden lievittyminen liitetään helposti uskomushoitajan luona käyntiin, vaikka kyseessä olisi ollut esimerkiksi sairauden luonnollinen vaihe. Näennäisesti menestykselliset yksittäistapaukset eivät todista mitään hoitojen toimivuudesta.


title: Koululääketiede

text: Nykylääketieteen keskeisintä suuntausta kutsutaan "näyttöön perustuvaksi lääketieteeksi". Näyttöön perustuva lääketiede käsittää kaikki tieteelliseen näyttöön perustuvat hoitomuodot. Hoitomenetelmiä ei siis jaeta esimerkiksi koululääketieteen ja vaihtoehtolääkinnän menetelmiin, vaan ainoana arviointiperusteena on tieteellinen näyttö hoidon tehosta. Tämän mukaisesti myös niin sanotun vaihtoehtolääkinnän hoitomuodot siis yhdentyvät osaksi lääketiedettä, mikäli ne läpäisevät tieteellisessä tutkimuksessa vaadittavat arviointiperusteet.


title: Koululääketiede

text: Nykylääketieteeseen kuuluu osana myös palliatiivinen lääketiede, jossa hoidolla tarkoitetaan potilaan aktiivista kokonaisvaltaista hoitoa silloin, kun sairauden normaalit hoitomenetelmät eivät yksin enää riitä, esimerkiksi parantumattomien syöpäpotilaiden hoidossa. Palliatiivinen lääketiede on esimerkki näyttöön perustuvan lääketieteen hoitomuodoista, jotka eivät perustu ”koululääketieteen” tavoin vain luonnontieteisiin, vaan kokonaisvaltaiseen näkemykseen ihmisen vointiin vaikuttavista monista biologisista, psyykkisistä ja sosiaalisista tekijöistä.


title: Salvador (elokuva)

text: Salvador on vuonna 1986 ensi-iltansa saanut Oliver Stonen ohjaama sotaelokuva, joka kertoo tositapahtumiin perustuen alkoholisoituneen ja kyynisen lehtikuvaajan työstä El Salvadorin sisällissodassa. Sen pääosissa ovat James Woods, James Belushi, Michael Murphy, John Savage, Elpidia Carrillo, Tony Plana, Cynthia Gibb, Juan Fernandez ja José Carlos Ruiz.


title: Salvador (elokuva)

text: "VideoHound's Golden Movie Retriever" sanoo Woodsin ja Belushin näyttelevän erinomaisesti epämiellyttäviä hahmojaan. "Video-oppaassa" vuodelta 1994 Kati Sinisalo sanoo elokuvaa vihaiseksi ja imperialistista sotaa vastaan saarnaavaksi mutta silti hyväksi. Hän antaa sille neljä tähteä viidestä, mikä vastaa sanallista arviota ”erinomainen”.


title: Oikaisu (oikeustiede)

text: Oikaisu on Suomessa käytössä oleva oikeudellinen toimenpide, jolla viranomainen tai muu julkista valtaa käyttävä taho voi korjata itse tekemänsä tai alemman viranomaisen tekemän asiallisesti tai muodollisesti virheellisen ratkaisun. Suomessa oman virheen korjaamista nimitetään itseoikaisuksi ja ylemmän tai valvovan viranomaisen tekemää oikaisua virallisoikaisuksi. Veroviranomaisen tekemää itseoikaisua nimitetään veronoikaisuksi. Päätöksentekijää (viranomaista tai julkista valtaa käyttävää muuta tahoa) voidaan pyytää tekemään itseoikaisu tekemällä oikaisuvaatimus. Vasta tämän jälkeen saa oikeussuojakeinonaan käyttää valitusta. Oikaisu voi olla esimerkiksi kirjoitus- tai laskuvirheen korjaaminen oikeudenkäynnissä, hallintomenettelyssä tai ulosotossa. "Oikaisuvaatimus" ja "valitus" ovat täten "muutoksenhaun" alakäsitteitä: edellinen tapahtuu tuomioistuimen ulkopuolella, jälkimmäinen tuomioistuimessa.


title: Oikaisu (oikeustiede)

text: Oikaisuvaatimuksen sisällöllisistä ohjeista, sen tekemisen määräajasta, oikaisuvaatimukseen reagoimisesta, ja siitä, kenellä on ylipäänsä oikeus tehdä oikaisuvaatimus, säädetään hallintolaissa (434/2003). Laissa säädetään, että sen säännöksiä on noudatettava oikaisuvaatimusmenettelyssä, ellei muussa laissa toisin erikseen säädetä (49 a §). Esimerkkinä tästä on määräaika: hallintolain mukaan oikaisuvaatimus on tehtävä 30 päivän kuluessa päätöksen tiedoksisaannista, mutta esimerkiksi yliopistolain (558/2009) 82 §:n 1 mom:n mukaan hakija, joka ei ole saanut opiskelupaikkaa, voi vaatia yliopiston päätökseen oikaisua 14 päivän kuluessa tiedoksisaannista. Oikaisuvaatimus on käsiteltävänä kiireellisenä (hallintolain 49 e §), joskin säännös ei Suomessa välttämättä aina toteudu viranomaisten käytössä olevien resurssien vuoksi.


title: Härski juttu

text: Härski juttu (alkuperäiseltä nimeltä "Les sales blagues de l'Écho") on ranskalainen vuosina 1995–1998 valmistunut piirrossarja. Sarja perustuu ranskalaisen sarjakuvapiirtäjän Philippe Vuillemin sarjakuviin.


title: Härski juttu

text: Lähinnä aikuisille suunnattu piirrossarja koostui 1–3 minuutin mittaisista tarinoita, joihin liittyy erilaisia tilanteita. Suurin osa tarinan aiheista liittyi seksuaalisuuteen.


title: Härski juttu

text: Suomessa sarjan jaksoja on esitetty suomen kielelle jälkiäänitettynä 1990-luvun puolivälissä Yle TV2:n myöhäisilloissa. Suomenkielisessä versiossa hahmoja esittivät Ossi Ahlapuro, Arja Kataja, Tarja Keinänen, Vesa Mäkelä ja Eira Soriola.


title: Isak Ross

text: Isak Ross eli Isac Hermanninpoika Ross, myös Isaacus Ross, (noin 1. marraskuuta 1706 Turku – 5. joulukuuta 1783 Monnoinen, Lemu) oli Turun Akatemiassa ensin pyhien kielten professorina, sitten teologian professorina sekä Akatemian rehtori 1766–1767. Hänen vanhempansa olivat filosofian maisteri, rovasti ja Turun Akatemian teologian professori Herman Hermanninpoika Ross ja Margaretha Pihlman. Alun perin Rossit tulivat Suomeen 1600-luvun alkupuoliskolla Skotlannista.


title: Isak Ross

text: Rossilla oli vaimonsa Birgitta Miödhin kanssa kahdeksan lasta, joista neljä kuoli todennäköisesti hyvin pieninä. Lapsista kirjallisesti lahjakkaina mainitaan Isak Isakinpoika Ross ja Catharina Charlotta Ross, jotka molemmat kuolivat naimattomina. Hänen poikansa Herman Isakinpoika Ross oli Pohjanmaalla laamannina.


title: Isak Ross

text: Ross oli ehdolla Turun piispan virkaan, kun tehtävä vapautui 1775 Karl Fredrik Mennanderin tultua valituksi Uppsalan arkkipiispaksi. Rossia pidettiin kuitenkin jo vanhana, ja hän olisi väitteiden mukaan jo "muutamaa vuotta aiemmin menettänyt muistinsa". Valituksi tuli Jakob Haartman.


title: Choco

text: Choco on pienille lapsille tarkoitettu muistipeli, jota valmistaa suomalainen Tactic Games Oy Tactic-tuotemerkin alla. Choco-pelissä käytetään Kimble-pelin tavoin Pop-o-Matic-noppaa, jonka lisäksi peli sisältää 16 muovista ruskeaa pelinappulaa, jotka esittävät suklaanappeja. Peliä suositellaan yli 3-vuotiaille. Choco-peli sai vuonna 2005 Dr.Toy ”2005 Smart Play/Smart Toy Award" -palkinnon, joka ei ole varsinainen pelivoitto, mutta sitä pidetään vahvistuksena tuotteen korkeasta laadusta. Choco on kuitenkin lisäksi voittanut monia varsinaisia pelikilpailuita.


title: Choco

text: Pelaaja painaa Pop-O-Matic noppaa, ja arpakuutio näyttää joko maapähkinää tai kirsikkaa, minkä jälkeen pelaajan tulee löytää suklaanappi, jossa on sama kuva kuin arpakuutiossa. Jos pelaajan nostamassa suklaanapissa on sama kuva kuin arpakuutiossa, saa pelaaja pitää sen. Jos kuva ei ole sama, laitetaan se takaisin pöydälle, minkä jälkeen on seuraavan pelaajan vuoro.


title: Leonid Barbijer

text: Leonid Faifelevitš Barbijer (, ) on venäläinen entinen uimari ja Euroopan-mestari, joka edusti uintiurallaan Neuvostoliittoa. Barbijer edusti Neuvostoliittoa Rooman kesäolympialaisissa 1960. Siellä hän sijoittui viidenneksi sekä 100 metrin selkäuinnissa että 4×100 metrin sekauintiviestissä.


title: Leonid Barbijer

text: Barbijer saavutti uransa suurimman menestyksen pitkän radan EM-kilpailuista. Budapestissa 1958 Barbijer voitti kultaa 4×100 metrin sekauintiviestistä ja hopeaa 100 metrin selkäuinnista. Neljä vuotta myöhemmin Leipzigissä hän saavutti ainoan henkilökohtaisen arvokilpailukultamitalinsa voittamalla 200 metrin selkäuinnin. Barbijer teki uransa aikana yhteensä viisitoista Neuvostoliiton ennätystä.


title: Leonid Barbijer

text: Barbijer on 180 senttimetriä pitkä ja painoi uintiurallaan 73 kilogrammaa.


title: Marija Abakumova

text: Marija Vasiljevna Abakumova (, s. 15. tammikuuta 1986) on venäläinen keihäänheittäjä, joka voitti maailmanmestaruuden Daegussa 2011.


title: Marija Abakumova

text: Abakumova aloitti urheilu-uransa rytmisenä kilpavoimistelijana. Hän ei kuitenkaan menestynyt siinä ja vaihtoi lajin uintiin. Uimisessa häntä kuitenkin kyllästyttivät pitkät harjoitussessiot ja hän kokeili nyrkkeilyä. Lopulta Abakumova löysi yleisurheilun, jossa siirtyi seitsenottelun ja aitajuoksun kautta keihäänheittoon vuonna 1998.


title: Marija Abakumova

text: Vuoden 2003 alle 18-vuotiaiden MM-kisoissa Abakumova sijoittui neljänneksi. Hän voitti alle 20-vuotiaiden Euroopan-mestaruuden Kaunasissa 2005 tuloksella 57,11. Yleisurheilun MM-kisoissa Osakassa vuonna 2007 hän oli seitsemäs tuloksella 61,43 ja saman vuoden alle 23-vuotiaiden EM-kisoissa kuudes. Elokuun alussa 2008 Abakumova heitti Irkutskissa naisten Venäjän ja Euroopan alle 23-vuotiaiden ennätyksen 67,25. Tätä seuranneissa olympialaisissa Abakumova heitti keihäänheiton finaalin neljännellä kierroksella Euroopan ennätyksen 70,78 metriä. Ennätys oli kuitenkin lyhytikäinen kun Tšekin Barbora Špotáková heitti viimeisellä kierroksella kilpailun voittoon tuloksella 71,42. Abakumovan suoritus kuitenkin hylättiin vuonna 2016, kun hänen Pekingin olympialaisissa antamansa dopingnäyte tutkittiin uudelleen ja siitä paljastui dehydrokloorimetyylitestosteronin käyttö.


title: Marija Abakumova

text: Berliinin MM-kisoissa 2009 Abakumova saavutti pronssia tuloksella 66,06 metriä. Myöhemmin syksyllä hän voitti heitettyään 64,60. Barcelonan EM-kilpailuissa 2010 hän sijoittui viidenneksi. Daegun MM-kilpailuissa 2011 hän voitti maailmanmestaruuden kisaennätyksellä 71,99. Hän heitti toisella kierroksella ennätyksensä ja keihäsmallin kaikkien aikojen kolmanneksi parhaan tuloksen 71,25. Barbora Špotáková nousi kilpailun johtoon viidennellä kierroksella tuloksella 71,58, mutta Abakumova heitti samalla kierroksella kaikkien aikojen toiseksi parhaan tuloksen 71,99, mikä riitti mestaruuteen.


title: Marija Abakumova

text: Heittolajien Euroopan talvicupin Abakumova on voittanut Jaltalla 2007, Splitissä 2008 ja Los Realejosissa 2009, vuonna 2005 Mersinissä hän oli toinen. Euroopan cupin superliigassa hän oli toinen Annecyssa 2008.


title: Marija Abakumova

text: Abakumova on kotoisin Stavropolista, josta hän muutti vuonna 2006 Krasnodariin. Hän opiskelee yliopistossa kansainvälistä taloutta. Abakumova on naimisissa keihäänheiton arvokisamitalistin Dmitri Tarabinin kanssa. Heidät vihittiin lokakuussa 2012.


title: Tarvasjoen koulu

text: Tarvasjoen koulu on peruskoulu Liedon Tarvasjoella. Se aloitti toimintansa 13. elokuuta 2001. Koulu on muodoltaan yhtenäiskoulu, jossa annetaan opetusta esiopetuksessa sekä perusopetuksen vuosiluokilla 1–9.


title: Tarvasjoen koulu

text: Koulu on musiikkipainotteinen. Koulussa toimii musiikkiryhmä 3–6 vuosiluokilla. Musiikkiryhmällä on neljä viikkotuntia musiikkia viikossa. 7–9 luokilla toimii lisäksi bändikerho.


title: The Seer EP

text: The Seer EP on laulaja Tarja Turusen EP vuodelta 2008. Se on julkaistu ainoastaan Isossa-Britanniassa rajoitettuna painoksena. EP sisältää mm. remixejä, live-taltiointeja sekä Turusen uuden aiemmin julkaisemattoman kappaleen "The Seer", joka on duetto kuuluisan saksalaisen artistin Doro Peschin kanssa.


title: The Seer EP

text: The Seer EP julkaistiin 1. joulukuuta 2008 Spinefarm-yhtiön kautta. EP:stä on julkaistu myös erittäin harvinainen Green Vinyl -painos, jossa kaksi bonus kappaletta. The Seer EP:lle on tehty myös slash-sivusto.


title: Jacob Fredrik Heickell

text: Jakob Fredrik Heickell (15. elokuuta 1808 Kemin pitäjä – 20. helmikuuta 1847 Kemin pitäjä) oli suomalainen käräjäkirjuri ja ruotsiksi kirjoittanut runoilija.


title: Jacob Fredrik Heickell

text: Heickellin vanhemmat olivat Tornion kruununvouti Jakob (Jaakko) Heickell ja Eva Gustava Planman. Hän kävi Oulun triviaalikoulua ja pääsi ylioppilaaksi 1824. Heickell opiskeli Turun akatemiassa ja vuodesta 1829 Uppsalan yliopistossa. Hän palasi Suomeen 1834 ja toimi sitten käräjäkirjurina ja asiamiehenä Pohjanmaalla.


title: Jacob Fredrik Heickell

text: Heickellin isän kirjoittamia suomenkielisiä runoja julkaistiin Oulun Wiikko-Sanomissa ja hänen sisarensa Eva Charlotta (1820–1896) kirjoitti myös runoja ruotsin kielellä.


title: Suomi Tietopeli

text: Suomi Tietopeli on lautapeli, joka sisältää kysymyksiä Suomesta ja suomalaisuudesta. Peliä valmistaa suomalainen Tactic Games Oy Tactic-tuotemerkin alla. Tyyliltään peli on aivan kuin Trivial Pursuit.


title: Suomi Tietopeli

text: Suomi Tietopelissä vastataan kysymyksiin kuudesta eri aihe-alueesta, jotka ovat historia, kulttuuri, luonnontiede, maantiede, urheilu ja yleistieto. Pelaajat kiertävät pelilaudan reittiä ja vastaavat aina sen aiheiseen kysymykseen, kuin missä ruudussa heidän pelinappulansa on. Tavoitteena on saada pistenappula jokaisesta eri aihealueesta vastaamalla oikein ja tämän jälkeen päästä maaliin ensimmäisenä.


title: Suomi Tietopeli

text: Pelistä on olemassa myös toinen versio, jossa pelaaja heittää kahta noppaa, joissa on kuuden eri aihealueen värit. Jos nopista tulee samat aiheet, pelaajalta kysytään sen alueen kysymys. Jos taas nopista tulee eri aiheet, saa pelaaja valita kumman kysymyksen ottaa. Kun pelaaja vastaa kysymykseen oikein, hän saa ruksittaa kyseisen aihealueen ruudun omasta pyramistaan. Pelin voittaa pelaaja, joka saa ensin omasta pyramidistaan yhden sivun täyteen (viisi ruutua, joista kaikki eri aihealueita).


title: Suomi Tietopeli

text: Suomi Tietopeli Junior on lapsille suunnattu versio alkuperäisestä Suomi Tietopelistä. Siinä on helpommat kysymykset, jotka on suunnattu yli 8-vuotiaille. Kaikki kysymykset käsittelevät Suomea ja ne on jaettu kuuteen eri aihealueeseen. Peli sisältää yhteensä 1 500 kysymystä, kuvakortteja sekä monivalintakysymyksiä.


title: Jesse Rohtla

text: Jesse Rohtla (s. 8. maaliskuuta 1988 Lahti) on suomalainen jääkiekkoilija, joka pelaa Puolan Polska Liga Hokejowan GKS Katowicessa. Hän on pelipaikaltaan keskushyökkääjä. Varsin pienikokoista Rohtlaa verrattiin juniorina pelityyliltään Jesse Saariseen.


title: Jesse Rohtla

text: Rohtla on Pelicansin kasvatti. Hän pelasi juniorina myös Kiekkoreippaassa, josta Rohtla palasi A-juniorina Pelicansiin kaudella 2005–2006. Kaudella 2006–2007 hän nousi Pelicansin A-nuorten varakapteeniksi ja oli tehoilla 11+29=40 joukkueen paras syöttäjä ja toiseksi paras pistemies. Rohtla jakoi A-nuorten SM-liigan pistepörssin kymmenennen sijan Jokereiden Timo Rinteen kanssa. Hän voitti kauden päätteeksi A-nuorten Suomenmestaruuden.


title: Jesse Rohtla

text: Kaudella 2007–2008 Rohtla debytoi miesten peleissä pelattuaan yhdeksän Mestis-ottelua alle 20-vuotiaiden maajoukkueessa tehopistein 3+4=7. Hän kuitenkin loukkasi olkapäänsä joulukuussa 2007, jonka takia Rohtlan kausi Pelicansin A-nuorissa jäi vain 18 runkosarjaottelun mittaiseksi. Kauden 2008–2009 hän aloitti Pelicansista lainalla Heinolan Kiekossa, jossa Rohtla pelasi suurimman osan kaudestaan tehden 29 ottelussa tehot 6+13=19. Kevätkautensa Rohtla pelasi lähinnä Pelicansin A-nuorissa. Hänet valittiin A-nuorten SM-liigan helmikuun 2009 kuukauden pelaajaksi. Rohtla debytoi kauden aikana myös Pelicansin SM-liigajoukkueessa, jossa hän pelasi kahdeksan runkosarjaottelua tehden yhden syöttöpisteen.


title: Jesse Rohtla

text: Rohtla siirtyi kaudeksi 2009–2010 Mikkelin Jukurien riveihin. Hän oli joukkueen toiseksi paras pistemies Petri Lehtosen jälkeen tehoilla 11+17=28. Kaudeksi 2010–2011 Rohtla palasi Heinolan Kiekkoon, mutta hän aloitti kautensa Pelicansissa, jonne Rohtla nostettiin ennen runkosarjan alkua paikkaamaan Tommi Paakkolanvaaran loukkaantumista. Hän pelasi siellä lopulta suurimman osan kaudestaan. Tulokaskausi SM-liigassa toi Rohtlalle 30 runkosarjaottelussa tehot 3+5=8. Hänen liigauransa avausmaali syntyi 7. lokakuuta 2009 vieraissa Helsingin IFK:ta vastaan. Pelejä HeKissä Rohtlalle kertyi 20.


title: Jesse Rohtla

text: Kaudeksi 2011–2012 Rohtla palasi taas Jukureihin. Kaudella 2012–2013 hänet valittiin Pohjoisen joukkueeseen Mestis Hockey Dayn tähdistöotteluun. Rohtla voitti kauden päätteeksi Mestiksen-mestaruuden, mutta Jukurit kuitenkin hävisi liigakarsinnat Tampereen Ilvekselle otteluvoitoin 4–1. Joulukuussa 2012 hän teki vuoden mittaisen, kevääseen 2014 ulottuneen jatkosopimuksen joukkueen kanssa. Kaudella 2013–2014 Rohtla teki Mestiksen yhden kauden piste-ennätyksensä tehoilla 12+21=33, joilla hän jakoi Jukureiden sisäisen pistepörssin toisen sijan Niko Laakkosen kanssa. Rohtla voitti kauden päätteeksi Mestis-hopeaa.


title: Jesse Rohtla

text: Rohtla palasi kaudeksi 2014–2015 vuoden mittaisella sopimuksella Pelicansiin. Kaudeksi 2015–2016 hän siirtyi vuoden mittaisella sopimuksella Kazakstanin mestaruussarjan Kulager Petropavlovskiin. Kesken kauden, tammikuussa 2016 Rohtla siirtyi kuitenkin joukkuetoverinsa Janne Laakkosen kanssa loppukauden sopimuksella Valko-Venäjän Ekstraligan H'K Njoman Hrodnaan. Hän jakoi pudotuspeleissä joukkueen sisäisen tehotilaston voityon Daniel Semanin kanssa lukemalla +2.


title: Jesse Rohtla

text: Kaudeksi 2016–2017 Rohtla siirtyi vuoden mittaisella sopimuksella edellisenä keväänä Ruotsin kolmanneksi korkeimmalle sarjatasolle Hockeyettaniin pudonneen Asplöven HC:n riveihin. Hän oli joukkueen kolmanneksi paras pistemies tehoilla 14+21=35. Kaudeksi 2017–2018 Rohtla siirtyi vuoden mittaisella sopimuksella Puolan Polska Liga Hokejowan GKS Katowiceen.


title: Jesse Rohtla

text: Rohtla on pelannut kolme poikien maaottelua.


title: Wang Mang

text: Wang Mang (kiinaksi: 王莽; pinyin: Wáng Măng) (45 eaa. – 6. lokakuuta 23 jaa.) oli Han-dynastian aikainen virkamies, joka kaappasi vallan Liu-suvulta ja perusti oman Xin-dynastiansa (Xin tarkoittaa "uusi"). Wang Mang hallitsi vuodesta 9 vuoteen 23. Jotkut historioitsijat ovat pitäneet Wang Mangia ainoastaan vallananastajana, kun toiset taas pikemminkin edelläkävijänä.


title: Wang Mang

text: Wang Mang syntyi arvostettuun perheeseen, mutta hänen isänsä kuoli hänen ollessa nuori. Wang Mang oli ainoastaan pienessä sosiaalisessa asemassa, kunnes tuli markiisiksi vuonna 16 eaa. Hänen isänsä siskopuoli oli vaikutusvaltainen keisarinna Wang Zhengjun (71 eaa. – 13 jaa.), joka oli ollut keisari Yuanin (48–33 eaa.) puoliso ja keisari Chengin (33–7 eaa.) äiti. Vuonna 8 eaa. Wang Mang nimitettiin keisari Chengin sijaishallitsijaksi, mutta Cheng kuoli vuonna 7 eaa. ja hänen seuraajakseen tuli keisari Ai (7–1 eaa.), joka ei ollut yhteydessä keisarinna Wang Zhengjuniin. Tämän vuoksi Wang Mang erosi virastaan.


title: Wang Mang

text: Keisari Ai kuoli vuonna 1 eaa. ja keisarinna Wang Zhengjun nimitti Wangin Mangin uuden keisarin Pingin (1 eaa. – 6 jaa.) sijaishallitsijaksi. Wang Mang nimitti tyttärensä Pingin keisarinnaksi. Kun keisari Ping kuoli lapsena vuonna 6, Wang Mang valitsi uudeksi keisariksi alaikäisen vallanperijän Ruzin (6–9). Silloin Wang Mang nimitti itsensä virkaatekeväksi keisariksi ja osallistui propagandakampanjaan, jonka avulla hän kannattajineen uskotteli, ettei Han-dynastialla ollut enää Taivaan mandaattia ja että se jouduttaisiin korvaamaan uudella dynastialla. Viimein, tammikuussa 9, hän julisti Xin-dynastian virallisesti alkaneeksi.


title: Wang Mang

text: Ollessaan sijaishallitsijana Wang Mang oli saanut mainetta kyvykkäänä hallitsijana ja aluksi hänen valtaannousuaan pidettiin hyvänä asiana. Hän pyrki täydentämään rahakirstua perustamalla valtion omistamia laitoksia ja monopoleja. Hänen päätöksensä kansallistaa kulta ja julkaista uusia valuuttoja aiheuttivat vastoinkäymisiä sekä tyytymättömyyttä kauppiaiden keskuudessa. Vuonna 9 hän julisti, että kaikki suureksi kasvaneet säädyt, jotka uhkasivat keisarillista valtaa, tuli hajauttaa ja niiden maat jakaa talonpoikien eli veronmaksajien kesken. Tämä ei sopinut hyvin aristokraattiseen järjestelmään ja se pakotti Wang Mangin kumoamaan tämän määräyksen vuonna 12.


title: Wang Mang

text: Toinen suuri syy Wang Mangin valtakauden rappeutumiselle oli diplomaattisissa asioissa. Hänestä tuli häikäilemätön ja harha-askelia tekevä, kun hän kävi kauppaa liittolaistensa, etenkin xiongnujen, kanssa. Hän mustamaalasi heidän Chanyunsa (kuningas) ja yritti häiritä heidän omia asioitaan. Tämä johti diplomaattisten suhteiden hajoamiseen ja venytti osapuolten välisiä sotia monien eri heimojen kanssa. Vuosien 2 ja 5 välillä sekä uudestaan vuonna 11 Keltaisenjoen virtaussunta vaihtui pohjoisesta etelään Shangdongin niemestä katsottuna. Se aiheutti nälänhätää, epidemioita ja maastamuuttoa talonpoikien keskuudessa. Talonpojat liittoutuivat yhteen järjestäen yhä vain suurempia kapinoita. Vuoden 23 lokakuussa pääkaupungiin Chang'aniin hyökättiin ja keisarillinen palatsi ryöstettiin tyhjilleen. Wang Mang ja hänen 1 000 hovimiestään taistelivat viimeiseen saakka, mutta lopulta heidät tuhottiin kaikki. Han-dynastia palasi valtaan vuonna 25, kun Liu Xiu eli keisari Guangwu (25–57) nousi valtaan.


title: Wang Mang

text: Wang Mang oli Wang Manin (王曼) poika ja keisarinna Wang Zhengjunin nuorempi veli. Hänen vaimonsa oli Qu (渠, perheen nimi tuntematon). Wang Mang syntyi vuonna 45 eaa. Hänen isänsä kuoli Wang Mangin ollessa vielä nuori ennen Keisari Chengin valtaannousua ja hänen äitinsä, keisarinna Wangin, tuloa keisarinnaksi. Toisin kuin suurin osa hänen veljistään Wang Mangilla ei ollut mahdollisuutta tulla markiisiksi. Keisarinna Wang Zhengjun koki perhettään kohtaan sääliä ja ennen kuin hän tuli leskeksi, Qu oli muuttanut keisarilliseen palatsiin elämään heidän kanssaan.


title: Wang Mang

text: Wang Mangin ollessa hyvin yhteydessä keisarilliseen perheeseen hän ei ollut saanut osakseen läheskään yhtä paljon ylellisyyttä kuin hänen serkkunsa. Toisin kuin hänen leveästi elävät tuttavansa, Wang Mang oli nöyrä ja hänellä oli halua opiskella. Hän ei pukeutunut tyypillisiin aatelisten vaatteisiin, vaan tavalliseen kungfutselaiseen kouluasuun. Häntä kehuttiin siitä, kuinka läheinen hän oli äidilleen ja kuinka paljon hän huolehti kuolleen veljensä Wang Yungin (王永) vaimosta sekä pojasta Wang Guangista (王光). Wang Mang osoitti ystävällisyyttä useille ihmisille ja palveli huolellisesti serkkujaan.


title: Wang Mang

text: Kun Wang Mangin vaikutusvaltainen serkku Wang Feng (王鳳, armeijan komentaja vuosina 33–22 eaa.) sairastui, Wang Mang huolehti hänestä ympärivuorokautisesti ja huolehti hänen terveydestään sekä henkilökohtaisista asioista. Wang Feng liikuttui asiasta suuresti ja ennen kuolemaansa hän pyysi keisarinna Wangia Zhengjunia sekä keisari Chengiä pitämään hyvää huolta Wang Mangista. Myöhemmin Wang Mang pääsi keisarilliseksi avustajaksi (黃門郎) ja sittemmin hänet ylennettiin yhdeksi keisarillisen vartioston (射聲校尉) komentajista. Vuonna 16 eaa. toinen Wang Mangin serkuista, Chengdun markiisi Wang Shang (王商), ehdotti Wang Mangin ylentämistä markiisiksi. Useat eri virkailijat suostuivat hakemukseen ja keisari Cheng vakuuttui Wang Mangin maineesta. Wang Mang ylennettiin Xindun markiisiksi. Useat eri historioitsijat ovat kuvailleet Wang Mangin tulleen aina vain vaatimattomammaksi sen myötä, mitä korkeampaan virkaan hänet ylennettiin. Hän ei lisännyt vaurauttaan, mutta käytti rahaa tukeakseen koululaisia ja antaakseen lahjoja kollegoilleen, joilta hän sai yhä vain enemmän kunnioitusta. Toinen asia, josta Wang Mang tuli tunnetuksi, oli se, että hänellä oli vain yksi vaimo, Lady Wang (huomaa, että hänellä oli jo valmiiksi sama perhenimi kuin Wang Mangilla). Myöhemmät tapahtumat näyttävät, ettei Wang ollut aivan uskollinen vaimolleen.


title: Wang Mang

text: Keisari Cheng nimitti Wang Mangin serkut yksi toisensa jälkeen asevoimien komentajiksi (korkein tuomioistuin) ja spekulaatio lisääntyi siitä, kuka voisi olla Wang Genin (王根, komentaja vuosina 12–8 eaa.) seuraaja. Wang Mangia pidettiin yhtenä vaihtoehtona ja toisena taas hänen serkkuaan Chunyu Zhangia (keisarinna Wang Zhengjunin siskonpoika), jolla oli paljon läheisemmät yhteydet keisari Chengiin kuin Wang Mangilla. Chunyu Zhangilla oli myös ystävyyssuhteita keisari Chengin molempien vaimojen kanssa: keisarinna Zhao Feiyan (16–7 eaa.) ja hänen entisen vaimonsa keisarinna Xun (31–18 eaa.). Voittaakseen Chunyu Zhangin oletetun voiton Wang Mang ryhtyi toimimaan. Hän keräsi todisteita siitä, että Chunyu Zhang oli ylimalkainen mies sanoissaan sekä teoissaan ja että hän oli ottanut salaa vastaan lahjuksia vallasta syöstyltä keisarinna Xulta, koska lupautui auttamaan hänet "toiseksi keisarinnaksi". Vuonna 8 eaa. hän kertoi Wang Genille ja keisarinna Wang Zhengjunille todisteista. Kumpikin pettyi suuresti. He ajoivat Chunyu Zhangin (toinen komentajaehdokas) maanpakoon. Ennen lähtöään pääkauoungista hän antoi hevosensa ja luksusrattaansa serkulleen Wang Rongille (王融), hänen serkkunsa Wang Lin (王立) pojalle, jota kohtaan hänellä oli sukuvihaa. Wang Li oli iloinen Chunyu Zhangin kahjasta ja ehdotti tälle lupaa jäädä kaupunkiin. Se kiinnitti keisari Chengin huomion, koska hän tiesi Wang Lin ja Chunyun Zhangin välillä olevasta vihasuhteesta. Hän määräsi Wang Rongin vangittavaksi ja Wang Li kehotti paniikin vallassa poikaansa tekemään itsemurhan. Tämä teko sai keisarin entistä epäluuloisemmaksi. Hän määräsi Chunyu Zhangin pidätettäväksi ja kuulusteltavaksi. Chunyu Zhang tunnusti ottaneensa vastaan lahjuksia ja pettäneensä keisarinna Xuta, jonka jälkeen hänet teloitettiin.


title: Wang Mang

text: Wang Genin ollessa vaarallisen sairas vuonna 8 eaa. hän jätti eroanomuksensa ja pyysi Wang Mangia hänen seuraajakseen. Talvella 8 eaa. keisari Cheng teki Wang Mangista asevoimien komentajan (大司馬) hänen ollessaan 37 vuotta vanha.


title: Wang Mang

text: Wang Mangin ylennyttyä asemaansa - vallallisesti korkeimpaan hallinnolliseen asemaan - hänestä tuli vielä aiempaa paremmin tunnettu henkilö. Vuonna 7 eaa. Wang Mangin serkku, keisari Cheng, kuoli yllättäen luultavasti aivohalvaukseen (tai lääkkeiden yliannostukseen kuten eräät historioitsijat ovat väittäneet). Keisari Chengin veljenpoika, prinssi Liu Xin (劉欣), nousi keisariksi nimellä Ai. Wang Mang pysyi samassa työssään vaikutusvaltaisena ja hänen tädistään tuli vaikutusvaltainen keisarinna.


title: Wang Mang

text: Asiat muuttuivat kuitenkin pian. Keisari Ain isoäiti, prinsessa Dingtao Fu, oli määräilevä nainen, joka määräili pojanpoikaansa. Hän halusi kovasti keisarinnan tittelin. Keisarinna Wang Zhengjun määräsi prinsessa Fun ja Keisari Ain äidin, Consort Dingin, tapaamaan hänet joka kymmenes päivä. Prinsessa Fu alkoi kuitenkin pian vierailla pojanpoikansa luona joka päivä ja vaati kahta asiaa tehtäväksi: hänestä pitäisi tulla keisarinna ja hänen sukulaisilleen pitäisi myöntää erilaisia arvoja. Keisarinna Wang Zhengjun antoi prinssi Kangille epätavallisen arvonimen: "Dingtaon keisari Gong" (定陶共皇) ja puoliso Dingille arvon "Dingaton keisarinna Gong" (定陶共皇后). Muutamista Fun tutuista tuli markiiseja. Keisarinna Wang Zhengjun käski myös Wang Mangin erota ja siirtää valtansa Fulle sekä tämän tuttaville. Keisari Ai kinui vastaan ja pyysi Wang Mangia pysymään virassaan.